सलमान खान कोणत्याही कार्यक्रमाला गेल्यावर प्रेक्षकांचा कल्ला तर होतोच . पण , भाईजान कार्यक्रमामध्ये काय बोलणार याकडे प्रसारमाध्यमांचं आणि नेटिझन्सचंही लक्ष लागून राहिलेलं असतं . काही दिवसांपूर्वीच सलमानने ‘बिइंग ह्युमन’ या त्याच्या ब्रँडअंतर्गत ई - सायकलचं अनावरण केलं . या दरम्यान त्याने मोटारसायकल अतिवेगाने चालवण्याविरोधात तरुणांना सावधानतेचा इशारा दिला . पण , त्याचं हे सल्ला देणं इतरांच्या पसंतीस काही उतरलं नाही असंच दिसतय . कारण , या सल्ल्यानंतर सलमानची ट्विटर युजर्सनी बरीच खिल्ली उडवली . सोशल मीडियावरील या ट्रोलिंगमुळे सलमानवर त्याचा काही परिणाम झाला नसेल असं जर तुम्हाला वाटत असेल तर तसं नाहीये . कारण एका वेबसाईटने प्रसिद्ध केलेल्या वृत्तानुसार , सलमानची खिल्ली उडवणारे अडचणीत येण्याची चिन्ह आहेत . या ट्रोलिंगमुळे तुला काही त्रास होत आहे का असा प्रश्न विचारला असता तो म्हणाला , ‘हे पाहा या लोकांना वाटत असेल की , माझी खिल्ली उडवणारे ट्विटरवर काहीही करु शकतील . पण , तसं नाहीये . मी २ दिवसांमध्ये १५ लोकांना ट्रॅप केलंय . काही दिवसांतच त्यांच्याविषयीची माहिती मी सर्वांसमोर आणेन . पण , याविषयी मी पुन्हा विचार केला . कारण , या सर्वाचा त्या नेटिझन्सच्या कुटुंबियांवर परिणाम होईल आणि मला ते होऊ द्यायचं नाहीये . ’ सलमानचं हे वक्तव्य पाहता त्याने खिल्ली उडवणाऱ्यांचे ट्विट जास्तच गांभीर्याने घेतले असून आता त्याविषयी त्याने योग्य ती पावलं उचलण्यास सुरुवात केल्याचं पाहायला मिळत आहे . त्यामुळे सलमानशी पंगा घेणं काहीजणांना महागात पडू शकतं . सोशल मीडियावर सध्याच्या घडीला कलाकार आणि त्यांच्या चाहत्यांमध्ये एक वेगळं नातं पाहायला मिळतं . पण , बऱ्याचदा या नात्याची वेगळी बाजूही समोर येते . तेव्हा आता सलमानच्या बाबतीतील हे प्रकरण कोणतं वळण घेणार याकडेच अनेकांचं लक्ष लागलं आहे . पाहा : VIDEO स्टुडिओबाहेर गुंडांनी भाऊ कदमवर पिस्तुल रोखलं बॉलिवूडचा हा दबंग अभिनेता त्याच्या आगामी ‘ट्युबलाइट’ या चित्रपटाच्या प्रसिद्धीमध्ये व्यस्त आहे . या चित्रपटाच्या प्रसिद्धीसाठी तो विविध कार्यक्रमांना हजेरी लावत आहे . कबीर खान दिग्दर्शित ‘ट्युबलाइट’ या चित्रपटामध्ये सलमान खान आणि सोहेल खान जवळपास सात वर्षांनंतर स्क्रीन शेअर करणार आहेत .


दुबई : आशिया करंडक स्पर्धेत अफगाणिस्तानविरुद्धच्या सामन्यात भारताचा माजी कर्णधार महेंद्रसिंह धोनीला पुन्हा कर्णधारपदाची जबाबदारी देण्यात आली आहे . धोनीचा कर्णधार म्हणून हा 200 वा सामना आहे . आशिया करंडकासाठी विराट कोहलीला विश्रांती देण्यात आल्याने भारतीय संघाचे नेतृत्व सलामीवीर रोहित शर्माकडे देण्यात आले आहे . भारतीय संघ यापूर्वीच आशिया करंडकाच्या अंतिम फेरीत पोहोचल्याने रोहित शर्माला विश्रांती देण्यात आली आहे . त्यामुळे भारतीय संघाच्या कर्णधारपदाची जबाबदारी पुन्हा एकदा भारताचा सर्वात यशस्वी आणि कॅप्टन कूल महेंद्रसिंह धोनीकडे सोपविण्यात आली . तब्बल 696 दिवसांनंतर धोनी भारताचे कर्णधारपद भूषवत आहे . धोनी हा भारताचा सर्वात वयस्कर कर्णधार असणार आहे . त्याचे सध्याचे वय 37 वर्षे 80 दिवस आहे . मैदानावर नाणेफेकीच्यावेळी रोहित ऐवडू धोनी आल्याने सर्व प्रेक्षकांच्या भुवया उंचावल्या गेल्या होत्या . एकदिवसीय सामन्यांमध्ये संघाचे 200 वेळा नेतृत्व करणारा तो आशिया खंडातील पहिला खेळाडू ठरला आहे . तसेच वेगवान गोलंदाज दिपक चहरही या सामन्यातून पदार्पण करत आहे . शिखर धवन , भुवनेश्वर कुमार आणि जसप्रित बुमरा यांना विश्रांती देण्यात आली असून मनिष पांडे आणि खलील अहमद यांना संघात स्थान देण्यात आले आहे .


प्रत्येक व्यक्तीला दररोज पुरेशी विश्रांती मिळणे आवश्यक असते . व्यक्तीनुसार झोपेचे प्रमाण बदलत असले तरीही चांगल्या आरोग्यासाठी किमान सात तासांची झोप घेणे आवश्यक असते . ही झोप सलग असली पाहिजे . झोपेमध्ये खंड पडला तर शरीराला त्याचा फारसा उपयोग होत नाही . अनेकांना रात्री जागरण करण्याची सवय असते . मात्र , ही सवय कालांतराने आरोग्यासाठी घातक ठरु शकते . झोप पूर्ण झाली नाही तर व्यक्तीच्या शरीरावर प्रतिकुल परिणाम होऊ शकतात . अपुऱ्या झोपेमुळे उद्भवणारी काही लक्षणे पाहूयात १ . भावनिक अस्वस्थता – पुरेशी झोप न झाल्यामुळे व्यक्ती विनाकारण चीडचीड करते . बराच काळापासून शरीराला आवश्यक असणारी विश्रांती मिळाली नाही तर त्याचा परिणाम व्यक्तीच्या भावनांवर होतो . त्यामुळे व्यक्तीचा मूड सातत्याने बदलत राहतो . २ . विसरभोळेपणा – योग्य तितकी झोप न झाल्यास व्यक्तीमध्ये विसरभोळेपणा वाढतो . याचे प्रमाण काहीवेळा इतके वाढते की अगदी काही काळापूर्वी तुम्ही केलेली गोष्टही तुम्हाला सहज आठवेनाशी होते . ३ . नवीन गोष्टी शिकण्यात अडथळे – अपुरी झोप ही तुमच्या स्मरणशक्तीवर परिणाम करते . झोप झाली नसल्यास मेंदूला जास्त ताण द्यावा लागतो आणि त्यामुळे नवीन गोष्टी शिकण्यात अडथळे निर्माण होण्याची शक्यता असते . ४ . अकाली वृद्धत्व – आपण लवकर वयस्कर व्हावे असे कोणत्याच व्यक्तीला वाटत नाही . मात्र पुरेशी झोप न झालेल्या व्यक्तींच्या त्वचेवर लवकर सुरकुत्या पडतात . त्यामुळे व्यक्ती वयस्कर दिसू लागतात . ५ . लठ्ठपणा – पुरेशी झोप न झालेल्या व्यक्तींचे शारीरिक गणित बिघडते . अन्नाचे योग्यप्रकारे पचन होत नाही . तसेच त्यांना वारंवार भूक लागण्याचीही शक्यता असते . त्यामुळे लठ्ठपणा वाढू शकतो . ६ . कर्करोग होण्याची शक्यता – अपुऱ्या झोपेमुळे आपल्या शरीराचे नव्हे तर मेंदूचे कार्यही बिघडते . अपुरी झोप ही प्रोस्टेटचा कर्करोग , स्तनांचा कर्करोग यांसारख्या आजारांना कारणीभूत ठरु शकते . ७ . कमी प्रतिकारशक्ती – अपुऱ्या झोपेमुळे शरीरातील प्रतिकारशक्ती कमी होऊ शकते . त्यामुळे अशा लोकांना संसर्गजन्य आजार होण्याची शक्यता जास्त असते . ८ . मायग्रेन आणि पोटाशी निगडीत आजार – पुरेशी झोप न झाल्याने पचनाशी संबंधित समस्या उद्भवतात . तसेच या लोकांना मायग्रेनचा त्रास होण्याची शक्यता असते .


विमानाचा अपघात झाला की त्याचा ब्लॅक बॉक्स मिळविण्याचा प्रयत्न शोधकार्यात सहभागी असणारे घटक करतात . घाटकोपर येथे काही वेळापूर्वी चार्टर विमान कोसळून गंभीर अपघात झाला . यामध्ये वैमानिक महिलेसह विमानातील तिघांचा आणि एका नागरिकाचा मृत्यू झाला . विमान अपघातानंतर त्यातील दोन गोष्टी अतिशय महत्त्वाच्या असतात . एक म्हणजे विमानाचं फ्लाईट डेटा रेकॉर्डर ( एफडीआर ) ज्यात विमानाशी निगडित आकडेवारी दिलेली असते तर आणि कॉकपिट व्हॉईस रेकॉर्डर ( सीव्हीआर ) असते ज्याद्वारे संभाषण रोकॉर्ड केले जाते . यालाच ब्लॅक बॉक्स म्हणतात . आता विमान अपघातानंतर शोधला जाणारा ब्लॅक बॉक्स म्हणजे काय ? त्याला ब्लॅक बॉक्स का म्हटले जाते ? तो विमानात का बसवला जातो ? त्याचे नेमके काम काय ? यांबाबत जाणून घेऊया… – ब्लॅक बॉक्स म्हणजे याचा रंग काळा असेल असं तुम्हाला अगदी सहज वाटून जाईल . मात्र तसे नसून या बॉक्सचा रंग केशरी असतो . – तो इतक्या कठिण गोष्टींनी बनवलेला असतो की त्याच्यावर आग आणि पाणी या कशाचाच परिणाम होत नाही . – हा बॉक्स सुरक्षित राहणे आवश्यक असल्याने तो विमानाच्या मागील भागात बसवला जातो . त्यामुळे तो सुरक्षित राहण्याची शक्यता जास्त असते . – ब्लॅक बॉक्सच्या बॅटरीची क्षमताही अतिशय चांगली असून ती ३० दिवस टिकते . कित्येक त्याच्या डेटाचा वापर अनेक वर्षांनंतरही करता येतो . – ब्लॅक बॉक्सच्या तपासणीसाठी विमान निर्माण करणाऱ्या टीमकडून त्याच्या अनेक चाचण्या केल्या जातात . या कठिण चाचण्यांमधून गेल्याननंतरच हा बॉक्स विमानाला बसविण्यात येतो . – ऑस्ट्रेलियाचे शास्त्रज्ञ डेव्हिड वॉरेन यांनी १९५०च्या दशकात ब्लॅक बॉक्सचा शोध लावला होता . मेलबर्नच्या वैमानिक संशोधन प्रयोगशाळेत काम करत असताना कमर्शिअल एअरक्राफ्ट अपघात झाल्याने त्यांनी हा शोध लावला . विमान दुर्घटना होण्याआधीच्या घडामोडी रेकॉर्ड करता येईल का असा विचार करुन त्यांनी फ्लाईट डेटा रेकॉर्डरवर काम करायला सुरुवात केली आणि त्यानंतर ब्लॅक बॉक्सचा शोध लागला . – १९६० मध्ये ऑस्ट्रेलियाने पहिल्यांदा विमानात ब्लॅक बॉक्स लावला होता . तर भारतात नागरी उड्डाण संचलनालयाने जानेवारी २००५ पासून सर्व विमान आणि हेलिकॉप्टरमध्ये ही दोन्ही उपकरणे बसविणे अनिवार्य केले आहे .


चित्रपटातील कलाकारांच्या निवडीवरून चर्चेत राहिलेला दिग्दर्शक संजय लीला भन्सालीचा बहुप्रतिक्षित ऐतिहासिक चित्रपट ‘पद्मावती’चे शूटींग काही दिवसांपूर्वीच सुरु झाले . या चित्रपटात ‘पद्मावती’ ही मुख्य भूमिका दीपिका पदुकोण साकारत असून तिचा चित्रपटातील लूक व्हायरल झाला होता . मात्र , हा लीक झालेला लूक खोटा असल्याचे समोर आले आहे . दिग्दर्शक श्रुती महाजनने तिच्या फेसबुक अकाउन्टवर एक पोस्ट शेअर करत तो फोटो खोटा असल्याचे सांगितले . व्हायरल झालेला फोटो श्रुतीच्या ख - या अकाउन्टरून नव्हे तर एका अनधिकृत अकाउन्टरून टाकण्यात आल्याचे तिने सांगितले . संजय लीला भन्साळी दिग्दर्शित या चित्रपटामध्ये अभिनेत्री दीपिका पदुकोण मेवाडच्या राणीची म्हणजेच पद्मावतीची भूमिका साकारणार आहे . ‘पद्मावती’ या चित्रपटातील दीपिकाच्या लूकचे एक रेखाचित्र फेसबुकवर व्हायरल झाले होते . यात दीपिकाचे एक स्केच काढण्यात आले होते . चित्रपटात दीपिकाचा हाच लूक असणार असल्याचे म्हटले जात होते . पण , श्रुतीच्या एका पोस्टने दीपिकाच्या लूकविषयी आता पुन्हा एकदा सर्वांची उत्सुकता वाढविली आहे . दरम्यान , आता ‘पद्मावती’चे चित्रीकरण मुंबईतील वांद्रे परिसरातील मेहबूब स्टुडिओत सुरु आहे . ‘पद्मावती’ या चित्रपटासाठी दिग्दर्शक संजय लीला भन्साळी आता चांगलेच तयारीला लागले आहेत . सूत्रांनी दिलेल्या माहितीनुसार या चित्रपटाच्या कथानकाची गरज पाहता संजय लीला भन्साळी या चित्रपटाबाबत जास्तच काळजी घेत आहेत . एका ऐतिहासिक कथानकावर भाष्य करणाऱ्या या चित्रपटामध्ये अल्लाउद्दीन खिलजी , राणी पद्मावती , मेवाडचे राणा रतन सिंग यांच्या व्यक्तिरेखा साकारण्यात येणार आहेत . ‘पद्मावती’ चित्रपटामध्ये १३ ते १४ व्या शतकातील चित्रण साकारण्यात येणार आहे . त्यामुळे त्या काळची मेवाडची समृद्ध संस्कृती पाहता त्यावर जास्त लक्ष केंद्रित येत आहे . ‘पद्मावती’ या चित्रपटाच्या रुपाने पुन्हा एका रंजक ऐतिहासिक काळाचा आणि कथानकाचा उलगडा होणार आहे . रणवीर सिंग , दीपिका पदुकोण , शाहिद कपीर यांच्या या चित्रपटामध्ये महत्त्वाच्या भूमिका आहेत . या चित्रपटातील भूमिकेसाठी शाहिदने त्याच्या लूक्सवर फार मेहेनत घेतल्याचे कळत आहे . २०१७ मध्ये संजय लीला भन्साळी यांचा ‘पद्मावती’ हा बहुचर्चित चित्रपट प्रेक्षकांच्या भेटीला येणार आहे .


भारतीय खो - खो महासंघाच्या 27व्या फेडरेशन करंडक खो - खो स्पर्धेत महाराष्ट्राच्या दोन्ही संघांसह कोल्हापूर , पश्चिम बंगाल , कर्नाटक संघांनी विजयी सलामी दिली . धर्मवीर संभाजी महाराज प्रतिष्ठानच्या वतीने आयोजित श्री तुळजाभवानी क्रीडा संकुलाच्या क्रीडांगणावर सुरू असलेल्या या स्पर्धेत वर्चस्व राखून मिळविलेले विजय महाराष्ट्राच्या कामगिरीचे वैशिष्ट्य ठरले . पुरुषांच्या विभागात महाराष्ट्राने पहिल्या लढतीत दिल्लीचा 18 - 2 असा सोळा गुणांनी फडशा पाडला . दुसऱ्या सामन्यात महाराष्ट्राने पश्चिम बंगालचे आव्हान 10 - 9 असे मोडून काढले . महाराष्ट्राच्या संघाकडून हर्षद हातणकर ( 3.30 मिनिटे ) याच्या बचावाबरोबर उत्तम सावंत ( 3.20 मिनिटे , 3 गडी ) , मिलिंद चावरेकर ( 2.30 मिनिटे आणि 3 गडी ) यांचा अष्टपैलू खेळ निर्णायक ठरला . महिलांच्या विभागात महाराष्ट्राने ओडिशाचा 10 - 7 असा 1 डाव आणि 3 गुणांनी दणदणीत पराभव केला . त्यानंतर लगेच झालेल्या दुसऱ्या सामन्यात त्यांनी हरियानाचे आव्हान 11 - 1 असे सहज परतवून लावले . बचावाला मिळालेली धारदार आक्रमणाची साथ महिलांच्या विजयाचे वैशिष्ट्य ठरली . हरियानाविरुद्धच्या लढतीत प्रियंका भोपी हिने नऊ मिनिटांच्या डावात 6.10 मिनिटे पळती करून प्रतिस्पर्धी खेळाडूंच्या आक्रमणातील हवाच काढून घेतली . उर्वरित वेळ 2.50 मिनिटे श्रुती सकपाळने खेळून काढली . आक्रमणात सारिका काळे हिने 3 गुण नोंदवले . पुरुष विभागातील " ब ' गटाच्या लढतीत कोल्हापूरने झारखंडचा 15 - 2 असा एक डाव 13 गुणांनी धुव्वा उडवला . कोल्हापूरकडून सागर पोतदार आणि उमेश सातपुते यांचा अष्टपैलू खेळ निर्णायक ठरला . सागरने 3.30 मिनिटे पळती केली . त्यानंतर त्याने 4 गडी बाद केले . उमेशने तेवढाच वेळ पळती करून बचाव भक्कम राखला . आक्रमणात त्याने दोन गडीदेखील बाद केले . अन्य एका लढतीत कर्नाटकाने हरियानाचे आव्हान 10 - 7 असे एक डाव 3 गुणांनी परतवून लावले . महिला विभागात पश्चिम बंगाल आणि विदर्भ सामना रंगतदार झाला . मध्यंतराची 5 - 6 अशी एका गुणाची पिछाडी भरून काढत त्यांनी विदर्भावर 10 - 9 असा एका गुणाने पराभव केला . मेधा दाश ( 3.20 मिनिटे ) आइण केया मोंडल ( 3.40 मिनिटे ) यानी दुसऱ्या डावात केलेला बचाव निर्णायक ठरला .


सलमानच्या बहुचर्चित अशा ‘रेस ३’ चा ट्रेलर कधी एकदा प्रदर्शित होतोय याची उत्सुकता चाहत्यांना लागून आहे . पण गेल्याकाही दिवसांपासून फक्त याचे पोस्टर प्रदर्शित करून चाहत्यांची उत्सुकता ताणली जात आहे . काही दिवसांपूर्वी सलमाननं ट्विट करत यामागचं खरं कारण सांगितलं . इतकच नाही तर १५ मे पर्यंत वाट पाहा , या दिवशी ट्रेलर प्रदर्शित करू असं ट्विट करत चाहत्यांना आश्वस्त केलं होतं पण सलमानचं काही तासांपूर्वी केलेलं ट्विट पाहता आजही या चित्रपटाचा ट्रेलर प्रदर्शित होत नाही की काय असंच चित्र दिसतंय . ‘कल का भी मुझे थोडा डाऊटफूल लग रहा है’ असं ट्विट सलमाननं काही तासांपूर्वी केलं होतं . कदाचित सलमानला ‘रेस ३’ च्या ट्रेलर लाँचला उशीर होत असल्याचं यातून सुचीत करायचं असेल असं अनेकांचं म्हणणं आहे . कारण सलमानच्या रेस ३ चा ट्रेलर १५ मे रोजीच प्रदर्शित होणार आहे . गेल्या आठवड्यात ट्रेलर लाँचला उशीर का होत आहे याचं खरं कारण सलमानं ट्विट करून सांगितलं होतं . ‘एक गोष्ट खरं खरं सांगू . . रेस ३ चा ट्रेलर अजूनही तयार झालेला नाही . त्यामुळे नाईलाजानं आम्ही पोस्टरवर काम चालवत आहोत याची कबुली सलमाननं गेल्या आठवड्यात दिली होती . त्यामुळे सलमानंचं हे ट्विट ट्रेलर लाँचबद्दल असण्याची शक्यता दाट आहे . या चित्रपटाचे दिग्दर्शन रेमो डिसूझा करत असून , रमेश तौरानी आणि सलमान खानने या चित्रपटाच्या निर्मितीची धुरा उचलली आहे . या चित्रपटात सलमानसोबत अनिल कपूर , बॉबी देओल , जॅकलिन फर्नांडीस , डेजी शहा आणि साकिब सलीम हे देखील दिसणार आहे . हा चित्रपट याचवर्षी ईदला प्रदर्शित होणार आहे पण याच्या प्रदर्शनाची तारीखही पुढे ढकलली जाण्याची चिन्हं आहेत .


सध्या पाय दुखण्याची तक्रार सर्व वयोगटांमध्ये सर्रास होताना दिसते . काहीवेळा खूप धावपळ झाली म्हणून तर काहीवेळा बराच काळ उभे राहील्याने , चालल्याने पाय दुखतात . अनेकांचे काम दिवसभर खुर्चीत बसून असते . यामध्ये पाय लटकत राहील्यानेही पायात वेदना होऊ शकतात . तर काही जणांचे वजन जास्त असल्याने गुडघे आणि टाचा दुखतात . जर एखाद्या आजाराने पाय सतत दुखत असतील , मधुमेह किंवा उच्च रक्तदाब असेल , तर डॉक्टरांचा सल्ला घ्या . पण इतर कारणांमुळे , पायदुखी होत असेल , तळपाय , नडगीचे हाड , पोटऱ्या दुखत असेल तर खालील गोष्टींवर लक्ष द्या १ . दूध प्या - दुधामध्ये कॅलशियम आणि ‘ड’ जीवनसत्व असते . लहानपणापासून जर मुले भरपूर दूध पीत असतील तर त्यांची हाडे मजबूत होतात आणि पाय दुखत नाहीत . वयाच्या पंचविशीपर्यंत दूध हा रोजच्या आहाराचा हिस्सा हवाच . पंचवीस ते पन्नास या काळात रोज कपभर दूध घ्यावे . पन्नाशीनंतर मात्र साय काढलेले दूध प्यायला हरकत नसते . २ . व्यायाम आणि खेळ - मैदानावरील खेळांनी , नियमित व्यायामाने हाडांचा कणखरपणा वाढतो . शाळा - कॉलेजच्या दिवसात रोज खेळणे शक्य असते , त्यानंतर नोकरी - धंद्यामुळे जर वेळ मिळत नसेल तर आठवड्यातून दोनदा तरी खेळावे . बॅडमिंटन , टेनिससारखे दोघा - तिघांच्या गटात खेळता येण्यासारखे खेळ यासाठी उपयुक्त ठरू शकतात . पस्तिशीनंतर मात्र प्रत्येकाने रोज किमान चालण्याचा व्यायाम करावा . योगासने , दोरीवरच्या उड्या , सूर्यनमस्कार यांचाही चांगला फायदा होतो . ३ . धूम्रपान सोडा - तंबाखू , गुटखा आणि धूम्रपानामुळे पायांच्या रक्तवाहिन्या आकुंचन पावतात . त्यामुळे थोडे जरी चालले तरी पाय आणि पोटऱ्या कमालीच्या दुखतात . ४ . वजन कमी करा - आपले पूर्ण वजन आपल्या पायांवर पेलले जाते . त्य्तामुळे वजन वाढले की गुडघे , घोटे आणि टाचा दुखू लागतात . ५ . आहार - शाकाहारामध्ये सीताफळ , दूध , दही , पनीर ; तर मांसाहारात ट्युना आणि सामन मासे , मटण , अंड्यातील पिवळा बलक , कॉडलिव्हर ऑईल यातून कॅलशियम आणि ड जीवनसत्व मिळते . आपल्या आहारपद्धतीप्रमाणे यांचा भरपूर वापर करावा .


जगातला प्रत्येक जण थोडा तरी अतरंगी असतोच . एखादा अतिशहाणा दिसला की नकळत म्हटले जाते काय वाय झेड आहे . याच वाय झेड म्हणजे धम्माल , मस्ती , दंगा आणि मुख्य म्हणजे अॅटीट्यूड असलेल्यांसाठी समीर संजय विध्वंस घेऊन येत आहे त्याचा आगामी चित्रपट ‘YZ’ . डबल सीट या चित्रपटानंतर दिग्दर्शक समीर विध्वंस आणि क्षितीज पटवर्धन ही जोडी पुन्हा एकदा एकत्र येत आहे . – गेले काही दिवस अतिशय अनोख्या पद्धतीने सोशल मिडियावर या चित्रपटाची प्रसिद्धी करण्यात येत होती . त्यानंतर आता चित्रपटात असणा - या कलाकारांची ‘ # YZओळखपरेड’ म्हणून एका व्हिडीओच्या माध्यमातून ओळख करून देण्यात आली आहे . यामध्ये सई ताम्हणकर , सागर देशमुख , पर्ण पेठे , अक्षय टंकसाळे यांचा समावेश आहे . सई या चित्रपटात सामान्य मुलीच्या वेशात दिसते . तर पर्ण आणि अक्षय एकदम वेस्टर्न लूकमध्ये यात पाहावयास मिळतात .


भारतीय वैद्यकीय शास्त्रात योगासने , ध्यानधारणा याला खूपच महत्त्व आहे . मानसिक आरोग्यासाठी नियमित योगासने , ध्यानधारणा करणे आवश्यक आहे . आता अमेरिकी शास्त्रज्ञांनीही योगासनांचे महत्त्व अधोरेखित केले आहे . जर नियमित योगासने केल्यास स्मृती टिकवून ठेवता येते , त्याशिवाय अल्झाइमर म्हणजेच स्मृतिभ्रंश या विकारावर मात करता येते , असे अमेरिकी शास्त्रज्ञांनी म्हटले आहे . लॉस एंजलिस येथील कॅलिफोर्निया विद्यापीठातील मानसोपचारतज्ज्ञांच्या एका गटाने ‘योगासने आणि मानसिक आरोग्य’ यावर संशोधन केले . नियमित योगासने आणि ध्यानधारणा केल्याने मानसिक आणि भावनात्मक समस्यांचे निराकरण होते . या समस्यांमुळेच स्मृतिभं्रशासारखे विकार जडतात . वयोपरत्वे स्मृती कमी होत जाते . वृद्ध व्यक्तीला आपल्या तरुणपणाच्या बऱ्याचशा गोष्टी आठवत नसतात . पण काही तरुणांनाही मानसिक विकारामुळे स्मृती कमी झाल्याचे जाणवते . पण जर नियमित योगसने केल्यास स्मृतीला बळकटी मिळते , असे या शास्त्रज्ञांनी सांगितले . केवळ स्मृतीच नव्हे , तर सर्वच मानसिक विकारांसाठी योगासने उपयुक्त आहेत . मानसिक तणाव , चिंता यांचे निराकरणही योगासनांमुळे होते , असे या शास्त्रज्ञांच्या गटाचे प्रमुख प्रा . हेलेन लवरेटस्की यांनी सांगितले . शास्त्रज्ञांच्या या गटाने ५५ वर्षांपेक्षा अधिक वय असलेल्या २५ जणांवर प्रयोग केले . या २५ लोकांकडून नियमित योगासने आणि ध्यानधारणा करून घेण्यात आली . योगासनांनंतर त्यांच्या मानसिक आरोग्याचा आढावा घेण्यात आला . योगासने आणि ध्यानधारणेनंतर या लोकांच्या मेंदूतील स्मृतीविषयक भागात सुधारणा झाल्याचे आढळले , असे लवरेटस्की यांनी सांगितले . हे संशोधन ‘जनरल ऑफ अल्झाइमर’ या नियतकालिकात प्रसिद्ध झाले आहे .


अभिनेत्री विद्या बालन तिच्या ‘कहानी’ या यशस्वी चित्रपटाच्या दुसऱ्या भागामध्ये एका अनोख्या भूमिकेत दिसणार आहे . नुकतेच तिच्या आगामी चित्रपटाचा फर्स्ट लूक प्रदर्शित करण्यात आला होता . स्वतः विद्यानेच तिच्या ट्विटर हॅण्डलवरून फर्स्ट लूक शेअर केला होता . यामध्ये ती फरारी आरोपीच्या भूमिकेत दिसत होती . अपहरण आणि हत्या या घटनेच्या पार्श्वभूमीवर आधारित कथानकामध्ये विद्या बालन पोलिसांपासून स्वःताचा बचाव करता दिसेल . या चित्रपटात ती ‘दुर्गा राणी सिंग’ या ३६ वर्षीय वंचित आरोपीची भूमिका साकारताना दिसणार आहे . यापूर्वी ‘कहाणी’ या ९ मार्च २०१२ मध्ये प्रदर्शित झालेल्या चित्रपटात विद्याने एका गरोदर महिलेची भूमिका साकारली होती . संपूर्ण चित्रपटात उदरात बाळ असल्याचे भासविल्यानंतर चित्रपटाच्या अखेरीस ती गरोदर नसल्याचे समोर आले होते . तिच्या या रहस्यमय चित्रपटातील भूमिकेमुळे ती कौतुकास पात्र देखील ठरली होती . ‘कहानी २’ चित्रपटाच्या फर्स्ट लूकनंतर आता त्याचा टीझर प्रदर्शित करण्यात आला आहे . ‘मी कोणाचे अपहरण किंवा हत्या केली नाही , ’ असे विद्या टीझरमध्ये बोलताना दिसते . कोणीतरी आपल्या विरुद्ध कट रचत असल्याचेही ती म्हणते . विद्याने व्हिडिओ पोस्ट करत त्यावर एक कॅप्शन लिहले आहे . ‘जोपर्यंत मला दोषी ठरवले जात नाही . तोपर्यंत मी निर्दोष आहे , ’ असे तिने म्हटलेय . ‘कहानी’च्या पहिल्या भागाप्रमाणे सिक्वलचे दिग्दर्शनही सुजॉय घोषच करणार आहे . विद्याच्या ‘कहानी २’ची झलक ही थक्क करणारी असल्यामुळे तिच्या पहिल्या ‘कहाणी’प्रमाणे या दुसऱ्या कहाणीत नक्की काय रहस्य असेल याची प्रेक्षकांना उत्सुकता असेल . पहिल्या ‘कहानी’त मिळवलेले यश कायम ठेवण्यासाठी विद्या बालनने अधिक मेहनत घेतली आहे . आगामी चित्रपटातील तिची झलक तिने मेहनत केल्याची अनुभूती देणारी अशी आहे . चित्रपटाच्या फर्स्ट लूकमध्ये विद्याला आरोपी दाखविण्यात आल्यामुळे तिने कोणाची हत्या किंवा अपहरण का केले ? किंवा तिला यात अडकविण्यात आले आहे का ? याचीही प्रेक्षकांना उत्सुकता लागून राहिली असेल . दरम्यान , विद्या बालनचा ‘कहानी २’ आणि आलिया भट्टचा ‘डियर जिंदगी’ या दोन चित्रपटांमध्ये टक्कर होऊ नये यासाठी निर्माता जयंतीलाल यांनी आर्थिक नुकसान टाळण्यासाठी चित्रपट प्रदर्शन पुढे ढकलण्याचा निर्णय घेतला आहे . परिणामी २५ नोव्हेंबरला प्रदर्शित होणाऱ्या विद्याची कहाणी पाहण्यासाठी प्रेक्षकांना २ डिसेंबरपर्यंत प्रतिक्षा करावी लागणार आहे .


दिग्दर्शक परमित सेठी लाईफ ओके वाहिनीवरील " हर मर्द का दर्द ' या विनोदी मालिकेचे दिग्दर्शन करणार आहे . यापूर्वी त्याने " सुमित सॅंभाल लेगा ' या मालिकेच्या काही भागांचे दिग्दर्शन केले होते . एक अभिनेता म्हणून त्याला भूमिकांमध्ये वेगवेगळे प्रयोग करायला आवडतात . पण , दिग्दर्शन करताना विनोदी मालिकेला तो प्राधान्य देतो . विनोदी मालिका आवडत असल्याचे परमित सेठीने सांगितले . " निर्मात्यांनी या मालिकेसंदर्भात माझ्याकडे प्रस्ताव दिला , तेव्हा या मालिकेला आपण अधिक काही देऊ शकतो , असे मला वाटले . मला या मालिकेची संकल्पना आवडली . त्यात या मालिकेचे बजेट चित्रपटाच्या तोडीचे होते आणि बाह्य चित्रीकरण बरेच असल्यामुळे मी हा प्रस्ताव स्वीकारला .


सॅमसंग या कंपनीने त्यांचे सॅमसंग एस एट आणि सॅमसंग एस एट प्लस हे दोन प्रमुख फोन भारतात आणले आहेत . सॅमसंग एस एट सॅमसंग एस एट या मोबाईलमध्ये ५ . ८ इंचाची क्वाड एचडी स्क्रीन देण्यात आली आहे . तसेच त्यावर सुपर एमोलेड ग्लास वापरण्यात आली आहे . या मोबाइलच्या पुढील बाजूस संपूर्ण स्क्रीन देण्यात आली आहे . त्यामुळे मोबाइल अधिक आकर्षक दिसतो . मोबाइलच्या मागील बाजूस बारा मेगापिक्सेलचा आणि पुढील बाजूस आठ मेगापिक्सेलचा कॅमेरा देण्यात आला आहे . कॅमेरामध्ये ऑप्टिकल इमेज स्टेबिलिझेशन व आधुनिक तंत्रज्ञान वापरण्यात आले आहे . या तंत्रज्ञानामुळे कॅमेरा अस्थिर असतानासुद्धा किंवा कमी प्रकाशातसुद्धा अधिक चांगले फोटो येतात . या मोबाईलमध्ये फोर जीबी रॅम आणि ६४ जीबी मेमरी आहे . मेमरी कार्डच्या सहाय्याने तुम्ही मोबाईलची मेमरी २५६ जीबीपर्यंत वाढवू शकता . या मोबाइलमध्ये दोन सिम कार्ड आहेत . तुम्ही एका वेळेस दोन सिम किंवा एक सिम आणि एक मेमरी कार्ड वापरू शकता . कनेक्टिव्हिटीसाठी त्यात फोरजी विओएलटीई , एलटीई , थ्रीजी , टूजी दिले आहे . यात वायफाय , जीपीएस , ब्लूटूथ , एफएम , एनएफसी ( वायरलेस संपर्क तंत्रज्ञान ) आहे . एस एटमध्ये सगळ्या प्रकारचे महत्त्वाचे सेन्सर्स देण्यात आले आहेत . हा मोबाईल अँड्रॉइड सेव्हन या ऑपरेटिंग सिस्टीमवर चालतो . यात ३००० एमएएच बॅटरी देण्यात आली असून ती जलद चार्जिग करते . यात एक्सिनोस ८८९५ हा प्रोसेसर वापरण्यात आला आहे . त्यामुळे तुम्ही विना अडथळा मोबाइलचा उपयोग करू शकता . या मोबाईलमध्ये वायरलेस चार्जिगही आहे . सॅमसंगने यात सुरक्षेसाठी फिंगरप्रिंट आणि आयरीस सेन्सर वापरण्यात आले आहे त्यामुळे तुम्ही बोटाच्या किंवा डोळ्यांच्या साहाय्याने मोबाइल अनलॉक करू शकता . या मोबाइलला धूळ आणि पाण्यापासून संरक्षण देण्यात आले आहे . एस एट सॅमसंगमध्ये पे आहे . यामुळे तुम्ही तुमच्या मोबाईलच्या सहाय्याने दुकानातून सामान खरेदी करू शकता . हा मोबाईल काळा , निळा आणि सोनेरी या तीन रंगांत ऑनलाइन तसेच दुकानात उपलब्ध आहे . सॅमसंग एस एट रु : ५७ , ९९० / - सॅमसंग एस एट प्लस सॅमसंग एस एट प्लस या मोबाईल मधे ६ . २ इंचाची क्वाड एचडी स्क्रीन देण्यात आली आहे . तसेच त्यावर सुपर एमोलेड ग्लास वापरण्यात आली आहे . या मोबाईलच्या पुढील बाजूस संपूर्ण स्क्रीन देण्यात आली आहे त्यामुळे मोबाईल आकर्षक दिसतो . मोबाईलच्या मागील बाजूस बारा मेगापिक्सेलचा तर पुढील बाजूस आठ मेगापिक्सेलचा कॅमेरा देण्यात आला आहे . कॅमेऱ्यामध्ये ऑप्टिकल इमेज स्टेबिलिझेशन व आधुनिक तंत्रज्ञान वापरण्यात आले आहे . त्यामुळे कॅमेरा अस्थिर असताना तसंच कमी प्रकाशातसुद्धा अधिक चांगले फोटो येतात . या मोबाईलमध्ये फोर जीबी रॅम आणि ६४ जीबी मेमरी देण्यात आली आहे . मेमरी कार्डच्या सहाय्याने तुम्ही मोबाईलची मेमरी २५६ जीबीपर्यंत वाढवू शकता . या मोबाईलमध्ये दोन सिम कार्ड आहेत . तुम्ही एका वेळेस दोन सिम किंवा एक सिम आणि एक मेमरी कार्ड वापरू शकता . कनेक्टिव्हिटीसाठी फोरजी विओएलटीई , एलटीई , थ्रीजी , टूजी आहे . यात वायफाय , जीपीएस , ब्लूटूथ , एफएम , एनएफसी ( वायरलेस संपर्क तंत्रज्ञान ) आहे . एस एट प्लसमध्ये सगळ्या प्रकारचे महत्त्वाचे सेन्सर्स देण्यात आले आहेत . हा मोबाईल अँड्रॉइड सेव्हन या ऑपरेटिंग सिस्टीमवर चालतो . यात ३ , ५०० एमएएच बॅटरी देण्यात आली असून ती जलद चार्जिग करते . यात एक्सिनोस ८८९५ हा प्रोसेसर वापरण्यात आला आहे त्यामुळे तुम्ही विना अडथळा या मोबाइलचा उपयोग करू शकता . हा मोबाईल वायरलेस चार्जिंग करतो . सॅमसंगने यात सुरक्षेसाठी फिंगरप्रिंट आणि आयरीस सेन्सर दिले आहे त्यामुळे तुम्ही तुमच्या बोटाच्या किंवा डोळ्यांच्या सहाय्याने मोबाइल अनलॉक करू शकता . या मोबाईलला धूळ आणि पाण्यापासून संरक्षण देण्यात आले आहे . एस एट प्लस सॅमसंगमध्ये सुद्धा पे आहे . यामुळे तुम्ही तुमच्या मोबाइलच्या सहाय्याने दुकानातून सामान खरेदी करू शकता . हा मोबाईल काळा , निळा आणि सोनेरी या तीन रंगांत ऑनलाइन तसंच दुकानात उपलब्ध आहे . सॅमसंग एस एट प्लस रु : ६४ , ९०० / - निखिल जोशी – response . lokprabha @ expressindia . com सौजन्य – लोकप्रभा


संपूर्ण जगाला आपल्या तालावर नाचविणारा ‘किंग ऑफ पॉप’ मायकल जॅक्सन हे संगीत क्षेत्रातील एक अजरामर व्यक्तिमत्त्व आहे . रहस्यमय जीवन जगणाऱ्या या सुपरस्टारच्या जीवनशैलीचे चाहत्यांना प्रचंड आकर्षण आणि कौतुक होते . माध्यमांनाही त्याच्या वैयक्तिक आयुष्यात डोकावून काही खळबळजनक तथ्य बाहेर काढण्याचा प्रयत्न माध्यमांनी वारंवार केला आहे . २००९ साली अनपेक्षितरीत्या मायकल जॅक्सनचे निधन झाले . त्याचा मृत्यूदेखील रहस्यमयच होता . आज तब्बल नऊ वर्षांनंतरही या रहस्यावरील पडदा काही केल्या उघडलेला नाही . रोज त्याचे नातेवाईक , मित्रमंडळी यांच्यामधून कोणी ना कोणी व्यक्ती अधूनमधून माध्यमांसमोर येते आणि त्याच्या मृत्यूबाबत भाष्य करते . अशाच लोकांपकी एक मायकल जेकब्शन याने मायकल जॅक्सनच्या मृत्यूबाबत काही खळबळजनक वक्तव्य केले आहे . ३४ वर्षीय जर्मन उद्योजक मायकल जेकब्शन हा जॅक्सनचा जुना मित्र होता . त्याने एका वृत्तवाहिनीला दिलेल्या मुलाखतीत जॅक्सनच्या मृत्यूबाबत काही खुलासे केले आहेत . मृत्यूपूर्वी मायकलने त्याच्याशी संपर्क साधून त्याला भेटण्याची विनंती केली होती . आपल्याला कोणीतरी ठार मारण्याचा प्रयत्न करत असून ती व्यक्ती कोण आहे याबाबत चर्चा करायची असल्याचे त्याने जेकब्शनला सांगितले होते . दरम्यान , मायकलने स्वतःच्या हातांनी लिहिलेली १३ पत्रे त्याला पाठवली . या पत्रांत आपल्याला कोणीतरी मारण्याचा प्रयत्न करत असल्याचे उल्लेख आहेत . त्यानंतर जेकब्शनने लास वेगास येथे जॅक्सनची भेट घेतली . त्या वेळी मायकल मानसिकदृष्टय़ा पूर्णतः खचला होता . त्याला कोणाच्या तरी आधाराची गरज होती , अशा काही खळबळजनक गोष्टी आता मायकल जेकब्शनने उघड केल्या आहेत . मात्र , जॅक्सनच्या मृत्यूनंतर इतक्या वर्षांनी माध्यमांसमोर येण्याचे कारण काय ? , या प्रश्नावर जेकब्शन काहीसा गडबडला . याआधी माध्यमांसमोर येण्याचा विचार केला होता , पण मायकलची मुले लहान असल्यामुळे आपल्या भावनांवर आवर घातला . कारण इतक्या लहान वयात त्याच्या मुलांना वडिलांच्या मृत्यूचे कारण कळले असते तर त्यांना मानसिक धक्का बसला असता आणि आपल्या सर्वात जवळच्या मित्राचे कुटुंब असे उद्ध्वस्त होताना मी पाहू शकलो नसतो , असे उत्तर त्याने दिले आहे . मायकल जॅक्सनच्या नावाभोवती कायम प्रसिद्धीचे वलय होते आणि त्याचाच फायदा त्याचे नातेवाईक व मित्रमंडळी चच्रेत राहण्यासाठी करत असतात . त्यामुळे मायकल जेकब्शन हेही याच गर्दीतील एक नाव असावे , असाच कयास सध्या बांधला जातो आहे .


हॉलिवूड चित्रपट निर्माता हार्वी विनस्टीन लैंगिक शोषण प्रकरण सध्या प्रचंड गाजत आहे . या सर्व प्रकरणात आता अभिनेत्री विद्या बालन हीने तिचं मत मांडलं आहे . हॉलिवूड मागोमाग बॉलिवूडमध्येही याविषयीच्या चर्चा रंगू लागल्या आहेत . हॉलिवूडमधील बऱ्याच अभिनेत्रींनी या निर्मात्यावर लैंगिक अत्याचार केल्याचा आरोप केल्यानंतर या विषयाला हवा मिळाली होती . पाश्चात्य चित्रपटसृष्टीचा खरा चेहरा सर्वांसमोर उघड झाल्यानंतर सोशल मीडियावरही याविषयीच्या चर्चांनी जोर धरला . चित्रपटांमध्ये महिला म्हणजे फक्त एक लक्षवेधी वस्तू म्हणून सादर न करता तिला स्वतःचं अस्तित्व असतं या विचारावर ठाम असणाऱ्या विद्याला हार्वी विनस्टीनविषयी तिचं मत विचारलं असता ती म्हणाली , “बऱ्याच वर्षांपासून हार्वी विनस्टीन अभिनेत्रींचं लैंगिक शोषण करतो आहे ही बाब अत्यंत धक्कादायक आहे . त्यातही ‘न्यूयॉर्क टाइम्स’ने या सर्व प्रकरणाला वाचा फोडेपर्यंत या धाडसी आणि कर्तृत्त्ववान महिलांपैकी कोणीही याची वाच्यता केली नाही , हे तर सर्वात जास्त धक्कादायक . तो हॉलिवूडमधील एक ख्यातनाम निर्माता आहे . पण , त्याने केलेल्या लैंगिक अत्याचारांची वाच्यता न करता इतकी वर्षे हा सर्व प्रकार उघड करणं एकाच गोष्टीकडे लक्ष वेधत आहे की , आयुष्यात कितीही यश संपादन केलं तरीही लैंगिक अत्याचारांविषयी उघडपणे बोलण्यास महिलांना आजही असुरक्षित वाटतं . ” वाचा : बॉलिवूडमध्येही लैंगिक छळ होतो - प्रियांका चोप्रा विद्याच्या या वक्तव्यातून संताप , चीड या भावना व्यक्त होत होत्या . यावेळी तिने आपण कधीही अशा प्रसंगाचा सामना केला नाही , असंही स्पष्ट केलं . याविषयी सांगताना ती म्हणाली , ‘जर मला कोणाच्या असण्याने संकोचलेपणा वाटत असेल , त्यांचा उद्देश ठिक वाटत नसेल तर मी त्या व्यक्तीपासून आणि त्या संधीपासून दूर जाते . अशा गोष्टी हाताळण्याची ही माझी पद्धतच आहे . त्यामुळेच की काय , आजपर्यंत तरी माझ्यासमोर असा कोणताही प्रसंग आलेला नाही . ’ विद्याने नेहमीच काही महत्त्वाच्या मुद्द्यांवर तिचं मत ठामपणे मांडलं आहे . महिला सुरक्षितता , लैंगिक अत्याचार या मुद्द्यांवर ती बऱ्याच कार्यक्रमांमध्ये खुलेपणाने आपले विचार मांडत असते .


iphone असे म्हटले तरी आजही अनेकांच्या भुवया उंचावतात . स्टेटस सिम्बॉल म्हणून वापरला जाणारा अॅपल कंपनीचा फोन ही सध्या ग्राहकांमध्ये क्रेझ झाली आहे . महाग असला तरीही iPhone च्या तंत्रज्ञानाला अजून कोणती कंपनी टक्कर देऊ शकलेली नाही . मात्र आता एका देशातील लोकांना iPhone वापरण्याचा आनंद घेता येणार नाही . आता हा देश कोणता आणि असे काय घडले की याठिकाणी आयफोनवर बंदी येणार आहे . तर जर्मनीमध्ये iPhone वर बंदी येण्याची शक्यता आहे . याचे कारण म्हणजे iPhone आणि Qualcomm या दोन कंपन्यांमध्ये सुरु असलेला पेटंटचा वाद न्यायालयात गेला आहे . या वादाच्या निकालानंतर iPhone वर बंदी लागण्याची शक्यता आहे . अशाप्रकारे बंदी लागू झाल्यास अॅपल कंपनी या निर्णयाविरोधात याचिका दाखल करु शकते . अशाप्रकारे जर्मनीमध्ये अॅपलवर बंदी लागल्यास iphone 7plus , 7,8,8plus आणि iphone X या फोनवर बंदी येण्याची शक्यता आहे . न्यायालयाच्या म्हणण्यानुसार , Qualcomm ने ठराविक रक्कम अनामत म्हणून ( सिक्युरीटी डिपॉझिट ) जमा केल्यास अॅपलच्या उत्पादनांवर लगेचच बंदी घालण्यात येणार आहे . ही रक्कम अॅपलला झालेला तोटा भरुन काढण्यासाठी उपयुक्त ठरेल असे न्यायालयाने सांगितले आहे . याआधी चीनमध्येही Qualcomm अॅपलच्या विरोधात एक खटला जिंकले होते . Qualcomm चिप्सचा वापर अॅपलच्या iPhone मध्ये होत असल्याने दोन्ही कंपन्यांच्या पेटंटबाबत वाद सुरु होता . अॅपलने नुकत्याच दिलेल्या माहितीनुसार , जर्मनीमध्ये सर्व स्टेअर्समध्ये असलेले iPhone कंपनी परत घेत आहे . चीनमध्येही अॅपलने न्यायालयाला आपल्या खटल्यावर पुर्नविचार करावा असे सुचवले आहे .


आपले आरोग्य चांगले रहायचे असेल तर उत्तम आहार आणि व्यायाम याच्याशिवाय पर्याय नाही . सध्या जीवनशैलीतील हेच घटक काहीसे बिघडले असल्याचे आपल्याला दिसते . आरोग्याच्या विविध समस्या उद्भवू नये यासाठी प्रतिकारशक्ती चांगली असणेही आवश्यक असते . आयुर्वेदात प्रतिकारशक्ती वाढण्यासाठी अनेक औषधी पदार्थ सांगितले आहेत . च्यवनप्राश हे त्यापैकीच एक . मागच्या काही काळात इतर पदार्थांप्रमाणेच यामध्येही विविध कंपन्यांत स्पर्धा सुरु झाल्याचे पहायला मिळत आहे . अशावेळी औषध म्हणून घेत असलेले च्यवनप्राश कितपत चांगले आहे हे समजेनासे होते . अशावेळी घरच्या घरी च्यवनप्राश बनवता येत असेल तर ? च्यवनप्राशची अशीच एक सोपी रेसिपी जाणून घेऊया… हे एक उत्तम टॉनिक आहे . अगदी लहान मुलांपासून ते वयस्कर लोकांपर्यंत सर्वांसाठी च्यवनप्राश अतिशय उपयुक्त ठरते . यासाठी आवश्यक असणारे घटकही आयुर्वेदीक असतात . आवळा हा यातील मुख्य घटक असतो . हा आवळा आयुर्वेदीक काढ्यामध्ये घालून शिजवला जातो . आवळ्याच्या प्रत्येक कणाला हे काढ्याचे गुणधर्म लागायला हवेत . ३८ वनस्पतींचा हा काढा आरोग्यासाठी अतिशय उपयुक्त असतो . दशमूल भरड जवळपास १० मूळांचे मिश्रण , अश्वगंधा भरड , शतावरी भरड , विदारीकंद भरड , पाडळमूळ भरड , काळ्या मनुका , बेलमूळ भरड , जांभळी मूळ भरड , नागकेशर , बलामूळ भरड , कमलकंद , करर्पूरकचोरा , हिरडा , कचोरा , मंजिष्ठा , एरंडमूळ , सारिवा , गुळवेल , विदारीकंद हे पदार्थ असतात . हे सर्व पदार्थ साध्या पाण्यात उकळून घ्यावेत . पिठवण , शिवणमूळ , सालवण , टेंटीमूळ हेही घ्यावे . रात्रभर साधारण एक किलो आवळे पाण्यात भिजवून ठेवावेत . यासाठी ३ लिटर पाणी लिटर करावे . हा काढा मंद अग्नीवर ठेवावा . त्यात भिजवलेला आवळा ठेवावा . हे चांगले शिजू द्यावे . हे सगळे हलवून गाळून घ्यावे . हा मावा नंतर तूपावर मंद अग्नीवर भाजून घ्यावा . शक्यतो निर्लेपच्या कढईत खमंग वास येईपर्यंत भाजावे . लोखंडी कढईत भाजू नये . यानंतर साखरेचा पाक तयार करावा . साधारण २५ ते ३० टक्के साखर घेऊन पाक करावा . हा पाक घट्ट करावा आणि त्यात भाजलेला आवळ्याचा मावा घालावा . वंशलोचक , दालचिनी , वेलची , तमालपत्र , नागकेशर , मध आणि पिंपे त्यात घालावे . यात केशर घातल्यास आणखी चांगले . हे मिश्रण नीट एकजीव करुन घ्यावे . मग हे मुरायला ठेवावे . जितके जास्त मुरेल तितके चांगले .


करण के . या कलाकाराने तब्बल ४८ तासांच्या मेहनतीनंतर साकारलेली ‘पद्मावती’ची हुबेहूब रांगोळी करणी सेनेच्या कार्यकर्त्यांनी काही सेकंदात विस्कटून टाकली . हा सर्व प्रकार अभिनेच्री दीपिका पदुकोणपर्यंत पोहोचला तेव्हा तिने एक ट्विट करत संताप व्यक्त केला . इतकच काय , तर तिने दीपिकाने केंद्रीय माहिती व प्रसारण मंत्री स्मृती इराणी यांच्याकडेही मदत मागितली होती . त्यानंतर याविषयीची सूत्रं हलवण्यात आली असून पाचजणांना अटक करण्यात आली आहे . अटक करण्यात आलेल्या पाजजणांमधील चौघे करणी सेनेशी संबंधित असून , त्यातील एक व्यक्ती विश्व हिंदू परिषदेचा कार्यकर्ता असल्याचं वृत्त ‘पिंकविला’ या वेबसाइटने प्रसिद्ध केलं आहे . ‘करणच्या रांगोळीची नासधूस करणं , त्याच्यावर हल्ला करणं ही अत्यंत वाईट गोष्ट आहे . कोण आहेत हे लोक ? या साऱ्यामागे कोणाचा हात आहे आणि हे सर्व कधी थांबणार ? या गोष्टी आपण कधीपर्यंत खपवून घेणार आहोत ? कायदा हातात घेऊन एखाद्याच्या व्यक्तीस्वातंत्र्यावर हल्ला करणं हे आणखी किती दिवस सुरू राहणार ? आता हे थांबवण्याची वेळ आली आहे आणि अशा लोकांवर कडक कारवाई होणं आवश्यक आहे’ , असं ट्विट करत दीपिकाने संताप व्यक्त केला होता . देशातील तमाम सिनेरसिकांना संजय लीला भन्साळी दिग्दर्शित या चित्रपटाची उत्सुकता लागून राहिली असताना काही स्थानिक संघटनांनी मात्र या चित्रपटाचा विरोध करणं सुरूच ठेवलं आहे . करणी सेना , जय राजपुताना संघटना या संघटना चित्रपटाला दिवसेंदिवस विविध मार्गांनी विरोध करत आहेत . वाचा : अंमली पदार्थाचा अल्पवयीन मुलांना विळखा चित्रपटाच्या सेटवर तोडफोट करण्यापासून ते आता ‘पद्मावती’च्या प्रसिद्धीच्या अनुषंगाने रेखाटण्याच आलेल्या सुरेख रांगोळीची नासधूस करण्यापर्यंतच्या त्यांच्या कृती पाहता आता पाणी डोक्यावरुन गेल्यामुळेच खुद्द दीपिकाने पुढे येत थेट केंद्रिय मंत्र्यांकडेच मदतीसाठी धाव घेतली आहे . त्यामुळे चित्रपटांना समाजकंटकांकडून होणारा विरोध , त्यातील राजकारण आणि कलाकारांच्या कलेची होणारी हेळसांड आतातरी थांबणार का , हाच महत्त्वाचा प्रश्न उपस्थित केला जात आहे .


लोढा समितीच्या शिफारशींवरून हा माझा वैयक्तिक लढा नव्हता . बीसीसीआयची स्वायतत्ता टिकवण्याचा आमचा प्रयत्न होता , अशा शब्दांत बीसीसीआयच्या अध्यक्षपदावरून दूर व्हावे लागलेल्या अनुराग ठाकूर यांनी मत मांडले . अनुराग ठाकूर यांच्यासह सचिव अजय शिर्के यांना सर्वोच्च न्यायालयाने पदावरून दूर केल्यानंतर ठाकूर यांनी आपल्या ट्विटरवर व्हिडिओ पोस्ट केला आणि त्यातून आपल्या भावना व्यक्त केल्या . ‘भारतीय क्रिकेटची सेवा करण्याची संधी मला मिळाली . या काळात क्रिकेट प्रशासन आणि क्रिकेटच्या खेळाच्या प्रगतीसाठी प्रयत्न केले . देशातील सर्वोत्तम व्यवस्थापन असलेली ही संघटना ठरली आहे . ’ ठाकूर यांनी पुढे म्हटले आहे की , आपल्याकडे सर्वोत्तम क्रिकेट सुविधा आहेत . बीसीसीआयच्या सहकार्याने राज्य संघटनाही चांगले स्टेडियम उभारून त्यांची देखरेख करत आहेत . देशाचा नागरिक म्हणून मी सर्वोच्च न्यायालयाच्या निकालाचा आदर करतो . निवृत्त न्यायाधीशांकडून बीसीसीआयचा कारभार चांगल्या पद्धतीने केला जाईल , असे सर्वोच्च न्यायालयाला वाटत असेल तर मी त्यांना शुभेच्छा देतो . त्यांच्या मार्गदर्शनाखाली बीसीसीआय निश्चितच चांगला कारभार करेल . भारतीय क्रिकेटच्या प्रगतीचा मी नेहमीच विचार केला आणि या पुढेही करत राहीन , असेही ठाकूर यांनी या व्हिडिओत म्हटले आहे .


मान व डोक्याच्या कर्करोगात रुग्ण दगावण्याचे प्रमाण हे अगदी थोडय़ा नैराश्यामुळेही वाढते , असे मत नवीन अभ्यासात व्यक्त करण्यात आले आहे . त्यामुळे अशा रुग्णांमध्ये नैराश्याचा आजार आहे किंवा नाही याचेही निदान करणे पूरक ठरू शकते . युनिव्हर्सिटी ऑफ लुईसव्हिले स्कूल ऑफ मेडिसिन या संस्थेतील संशोधिका एलिझाबेथ कॅश यांनी म्हटले आहे की , नैराश्याची लक्षणे असलेल्या कर्करोगाच्या रुग्णांना मृत्यूचा धोका अधिक असतो . अशा व्यक्ती कर्करोगावरील उपचारांनाही फार सकारात्मक प्रतिसाद देऊ शकत नाहीत . संशोधकांच्या मते मान व डोक्याच्या कर्करोगात नैराश्यामुळे उपचारांत अनेक अडचणी येतात व उपचारांचे वाईट परिणाम कमी करण्यातही कमी यश येते . १३४ रुग्णांवर करण्यात आलेल्या प्रयोगातून हे निष्कर्ष काढण्यात आले आहेत . कर्करोगात धूम्रपान सोडणे , झोपेच्या सवयी बदलणे , पोषण वाढवणे हे उपाय करणे आवश्यक असते . १३४ रुग्णांचा दोन वर्षांतील वैद्यकीय माहितीचा संच तपासला असता त्यात असे दिसून आले की , केमोथेरपी उपचार घेऊनही त्यांच्यात मृत्यूचे प्रमाण जास्त असते . यात रुग्णाचे वय , गाठीचा आकार , धूम्रपानाचा इतिहास या मुद्दय़ांचा विचार करण्यात आला नाही . या रुग्णांमध्ये नैराश्याची अगदी थोडी लक्षणे असतानाच त्याचा वाईट परिणाम कर्करोग उपचारांत झाला , असे कॅन्सर या नियतकालिकातील संशोधन निबंधात म्हटले आहे .


शाळेत जा . . शाळेतून बाहेर पडलो की मनासारखं कॉलेज मिळतं का त्यासाठी धावपळ करा कॉलेज झालं की नोकरीच्या मायाजाळात अडका . . प्रत्येक व्यक्ती सतत धावतच असते . अनेकदा कुठे कधी थांबायचं हे कधी माहिती नसतं तर कधी माहित असूनही तशी परिस्थिती नसते . यामुळे द्विधा मनःस्थिती होऊन आपण नैराश्यात जातो . तिकडून कसं बाहेर पडायचं हेही माहिती नसतं . आपल्याला नैराश्य आलंय की नाही ते ओळखण्याचे काही लक्षणं पुढील प्रमाणे आहेत . अनेकदा दमल्यासारखं वाटणंः आपलं मन जेवढं उत्साही राहील तेवढं आपल्याला चांगलं काम करण्याचा , आनंदी राहण्याचा हुरूप मिळेल . पण , कोणतंही काम करताना थोड्या वेळातच कंटाळा येणं किंवा दमल्यासारखं वाटत असेल तर चिंतेची बाब आहे हे लक्षात घ्या . झोप न येणंः नैराश्याची ठराविकच अशी लक्षणं आहेत असं काही नाही . व्यक्ती तशा प्रवृत्तीप्रमाणे प्रत्येक माणसांगणित नैराश्याची लक्षणंही बदलत असतात . काहींना रात्रभर झोपचं लागत नाही तर काहीजण गरजेपेक्षा जास्त झोपतात . याला इन्सोमेनिया असंही म्हणतात . पाठीचं दुखणंः सतत एकाच जागी बसून पाठीचं दुखणं बळावतं हे तर सगळ्यांनाच माहितीये . पण , नैराश्यामुळेही पाठीत दुखतं हे फारसं कोणाला माहिती नसतं . संपूर्ण शरीराचा भार खरंतर आपल्या पाठीच्या हाडावर असतो . त्यामुळे पाठीच दुखणं औषध घेऊनही कमी होत नसेल किंवा डोके दुखीही कमी होत नसेल तर त्याकडे दूर्लक्ष करू नका . नैराश्याची ती घंटा असू शकते . चिडचिड होणेः कोणीही पटकन चिडत असेल तर त्याची मस्करी करणं खूप सोपं असतं . पण त्याच्या चिडचिडेपणाचं खरं कारण अनेकदा आपल्याला माहिती नसतं . महिलांना तर त्यांच्या मासिक पाळीच्या त्या दिवसांबद्दल बोलून चिडवले जाते . तर पुरूषांना बायको त्रास देते वाटतं ? असा खोचक प्रश्न विचारला जातो . पण याचं गांभीर्य वेळीच ओळखलेलं बरं एकाग्रतेचा अभावः जीवनात कोणतंही काम करताना मन आणि बुद्धी एकाग्र होणं खूप आवश्यक असतं . हीच गोष्ट आयुष्यात यशस्वी व्हायला मदत करते . पण , नेमकी याच गोष्टीचा अभाव असेल तर मात्र चिंतेची बाब आहे . राग येणंः अनेकदा चिडचिडेपणा आणि राग येणं यात गल्लत केली जाते . नैराश्यामध्ये व्यक्ती मानसिक दडपणातून जात असतो . त्यात तो इतरांवर चिडचिड आणि राग तर करतोच शिवाय स्वतःचाही राग राग करत असतो . अशा व्यक्तींवर राग धरण्यापेक्षा त्यांच्याशी बोलून त्यांना शांत करण्याचा प्रयत्न करा . भीतीः कोणाच्या मनातली भीती घालवण्यासाठी त्याबद्दल फक्त ज्ञान देण्याने त्यांच्या भीतीमध्ये काही फरक पडणार नाही . कारण , जे नैराश्यामध्ये असतात ते कोणतीही गोष्ट समजून घेण्याच्या मानसिकतेमध्ये नसतात . त्यांना काळोख , बंद खोली , उंची वरून खाली पाहणं किंवा अनोळखी व्यक्तींशी ओळख बनवणं अशा गोष्टींचीही भीती वाटू शकते . पोट खराब असणंः आता नैराश्याचा आणि पोट खराब असण्याचा काय संबंध असा विचार कोणीही करेल . पण , कोणत्याही गोष्टीची चिंता असली की तिचा सरळ प्रभाव पोटावरच होतो . इथे तर साध्या गोष्टींपेक्षा नैराश्याने ग्रासलेल्या व्यक्तीला तर पोटाचे आजार मोठ्या प्रमाणात होणारच . मनात सतत वाईट विचार येणंः नैराश्यामध्ये असलेल्या व्यक्ती अनेकदा स्वतःचा जीव घेण्याचा किंवा दुसऱ्यांचा जीव घेण्याचा विचार करत असतात . एवढंच नाही तर त्यांना अशाच प्रकारची वाईट स्वप्नही पडत असतात . झोपताना वाईट स्वप्न पडणार या विचारानेच अनेकजण रात्री शांत झोपतही नाहीत . मदतः नैराश्यामध्ये असलेल्या व्यक्ती या वागताना तुमच्या आमच्यासारखेच वागत असतात . पण , त्यांचा मनातला कोलाहल मात्र खूप गंभीर असतो . अशा व्यक्तींना डॉक्टरकडे नेऊन त्यांच्यावर योग्य उपाय करण्यामध्ये हलगर्जी करू नका . नैराश्यावर मात करण्यासाठी जेवढी औषधांची गरज आहे तेवढीच किंबहूना त्याहून जास्त गरज ही मित्र - परिवाराच्या मदतीची , प्रेमाची आहे . मग अशा व्यक्तींना दूर सारण्यापेक्षा त्यांच्याबरोबर काही काळ घालवून त्यांना बोलतं करा .


बॉलीवूडमधील खिलाडी अशी ओळख असलेला अभिनेता अक्षय कुमार याने हुतात्म्याच्या नातेवाईकांना १ कोटी ८ लाख रुपयांची मदत केल्याचे वृत्त आहे . ही मदत केल्याचे त्याने स्वतः जाहीर केले नाही परंतु ज्या पोलीस अधिकाऱ्यांच्या सहकार्याने अक्षयने मदत पोहचवली त्या अधिकाऱ्याने ही बाब उघड केली आहे . नुकताच सुकमा जिल्ह्यात नक्षलवाद्यांनी सीआरपीएफच्या जवानांवर हल्ला केला . त्या हल्ल्यामध्ये १२ जवान हुतात्मा झाले . अक्षय कुमारने प्रत्येक कुटुंबाला ९ लाखांची मदत केली आहे असे त्यांनी म्हटले . अक्षय कुमारने एकूण १ कोटी ८ लाख रुपयांची मदत केल्याचे ते म्हणाले . अक्षय कुमारने केलेले ही मदत फार मोलाची आहे असे त्यांनी म्हटले . अक्षयने याआधीही जवानांच्या कुटुंबांना आर्थिक मदत केली आहे . अक्षयची जवानांसाठी असलेली आत्मियता सर्वच जाणून आहेत . त्यामुळे जेव्हा जवानांसाठी काही करण्याची वेळ येते तेव्हा अक्षय सर्वात पुढे दिसतो . जवानांच्या मदतीसाठी अॅपची सुरूवात - याआधीही अक्षयने शहीद जवानांच्या कुटुंबियांना आर्थिक मदत करण्यासाठी एक अॅप सुरू केले आहे . शहीद धर्माराम यांच्या कुटुंबाला ११ लाखांची मदत - शहीद धर्माराम यांच्या कुटुंबियांनाही अक्षयने ११ लाख रुपयांचा धनादेश दिला होता . अक्षयने दिलेला धनादेश अभिनेता वरुण धवन आणि आलिया भट्ट यांनी जयपूरला धर्माराम यांच्या कुटुंबाकडे सुपुर्द केला होता . बाडमेर येथील तारातरा गावात राहणारे शौर्यचक्र विजेते शहीद धर्माराम यांची पत्नी टीमूदेवी यांना जयपूर येथे एका हॉटेलमध्ये बोलवण्यात आले होते . तेथे वरुण आणि आलियाने त्यांना अक्षयने दिलेला ११ लाख रुपयांचा धनादेश दिला . स्वच्छ भारत अभियानाचेही समर्थन - खिलाडी कुमार नावाने प्रसिद्ध असलेल्या अक्षयने वेळोवेळी स्वच्छ भारत अभियानाचे समर्थन केले आहे . उघड्यावर शौचाला बसल्यावर आजारपण पसरते त्यामुळे प्रत्येकानी शौचालयाचा वापर करावा याची तो सतत जनजागृती करत असतो . मध्यप्रदेश येथील होशंगाबादमध्ये त्याचे ‘टॉयलेट - एक प्रेमकथा’ या सिनेमाचे चित्रिकरण सुरू होते तेव्हा त्याने पत्रकारांशी संवाद साधताना सांगितले की , देशात १००० मुलांचा मृत्यू हा अतिसारामुळे होतो . त्यामुळे जागरुक नागरिक बनून शौचालयाचा वापर करण्याचा सल्ला त्याने दिला होता . याशिवाय नर्मदेच्या किनारी महिलांना कपडे बदलण्यासाठी जी सुविधा केली गेली आहे ती खरेच वाखाण्याजोगी आहे . याचे सर्व श्रेय मुख्यमंत्री शिवराज चौहान यांना जाते असेही त्याने सांगितले . मुलींना स्वसंरक्षणाचे धडे - महिलांनी त्यांची रक्षा स्वतःच केली पाहिजे याबाबत अक्षय नेहमीच आग्रही राहीला आहे . महिला दिनाच्या दिवशी स्वसंरक्षण कसे करायचे याचा एक व्हिडिओ अक्षयने त्याच्या ट्विटर अकाऊंटवरुन शेअर केला होता . या व्हिडिओत तापसी पन्नू , अक्षयला मारताना दिसत आहे . हे पहिल्यांदा नाहीये की , अक्षयने महिलांच्या सुरक्षेबाबत चर्चा केली . याआधीही बंगळुरू येथे नवीन वर्षाच्या दिवशी मुलींसोबत झालेल्या छेडछाडीवरही अक्षयने प्रश्न उपस्थित केले होते . प्रत्येक महिलेला मार्शल आर्ट यायला हवे असे त्याचे मत आहे . यासाठी तो नवनवीन उपक्रमही करत असतो .


येथील सरकारी आयुर्वेद रूग्णालयात थॅलेसिमिया रूग्णांवर बक ऱ्याच्या रक्ताने उपचार करण्यात येणार असून या प्रकल्पाला पंजाब सरकार व केंद्राने मंजुरी दिली आहे . एकूण ३५ लाख रूपये खर्चाचा हा प्रकल्प असून तो केंद्रीय आरोग्य मंत्रालय राबवित आहे , असे सरकारी आयुर्वेद रूग्णालयाचे अधिकारी हेमंत कुमार यांनी सांगितले . पंजाब सरकारने या प्रकल्पासाठी तेरा लाख रूपये दिले आहेत . चार ते पाच महिन्यात हे उपचारकेंद्र सुरू केले जाणार आहेत . मलाशयाच्या मार्गाने रूग्णांना बकऱ्याचे रक्त टोचण्यात येणार असून त्यामुळे रूग्णाचे हिमोग्लोबिन कमी होणार नाही . कालांतराने रक्त देण्याची गरजही रूग्णाला भासणार नाही . तीनदा , दोनदा असे रक्त देण्याचे प्रमाण कमी केले जाईल . सीएमसी रूग्णालयाचे डॉ . ए . जी थॉमस यांनी सांगितले की , या उपचार पद्धतीचे काहीही पुरावे नसून ज्यांनी ही उपचार पद्धती शोधली असेल त्यांनी आंतरराष्ट्रीय वैद्यक नियतकालिकात आधी त्याची माहिती प्रकाशित करावी . कुमार व शेवली अरोरा या आयुर्वेद डॉक्टरांनी मात्र ही नवीन पद्धत असून अहमदाबाद रूग्णालयातून शिकून आल्याचे सांगितले . अहमदाबादच्या अखंडानंद आयुर्वेदिक रूग्णालयात सध्या या पद्धतीने उपचार सुरू आहेत . गुजरातमधील अतुल बाकर याच्यावर या पद्धतीने उपचार करण्यात आले आहेत . यासाठी उपकरणे खरेदी करण्यात आली असून पाच हजार वर्षे जुनी अशी ही उपचार पद्धत आहे . बाकर नावाच्या रूग्णावर उपचार यशस्वी झाले आहेत , असे आयुर्वेदिक डॉक्टर वात्सायन यांनी सांगितले .


आपल्या मनात आई - वडिलांविषयी असणारे प्रेम सांगता येत नाही . त्यांची मनातली जागा ही केवळ ज्याची त्यालाच माहित असते . फाडर्स डे सारखे सारखे दिवस साजरे केले तर अनेकजण पाश्चात्य संस्कृतीविषयी ओरड करतात मात्र वडिलांवरचे प्रेम व्यक्त करण्यासाठी असा एखादा दिवस सेलिब्रेट केला तर काय हरकत आहे . यासाठी बाजारातही वेगवेगळ्या ऑफर्सची चलती असल्याचे दिसते . ऑनलाईन खरेदीकडे ग्राहकांचा कल वाढत असतानाच ऑनलाईन कंपन्याही वेगवेगळ्या निमित्ताने ऑफर्स जाहीर करत आपल्या ग्राहकांना आकर्षित करतात . १८ जून रोजी असणाऱ्या ‘फादर्स डे’च्या निमित्ताने फ्लिपकार्टनेही Flipkart अशीच एक ऑफर जाहीर केली आहे . ८ जून ते १० जून रोजी ही ऑफर उपलब्ध असून जास्तीत जास्त जणांनी याचा लाभ घ्यावा असे आवाहन कंपनीने केले आहे . यामध्ये आयफोन ६ ( १६ जीबी ) हा मोबाईल कमी किंमतीत मिळणार आहे . २ _ , ९९९ इतकी या मोबाईलची किंमत असेल असे जाहीर कऱण्यात आले आहे . मात्र नेमकी किंमत कंपनीने गुलदस्त्यात ठेवली आहे . सध्या फ्लिपकार्टवर हा फोन २४ , ९९० रुपयांना उपलब्ध असून फादर्स डेच्या निमित्ताने तो त्याहूनही कमी किंमतीला उपलब्ध होणार आहे . याशिवाय अॅपलचा आयफोन ६ ( ३२ जीबी ) २४ , ९९० रुपयांना उपलब्ध आहे . आपल्याकडील जुना फोन देऊन हा फोन घेतल्यास त्यावरही कंपनीकडून घसघशीत सूट देण्यात येत आहे . ईएमआयवर हा फोन घेतल्यास ग्राहकाला दर महिन्याला ४ , १६५ रुपये भरावे लागणार आहेत . जे ग्राहक २५ हजारांहून जास्त किंमत मोजू शकतात . त्यांच्यासाठी वन प्लस ३ टी हा एक चांगला पर्याय असू शकतो . ६४ जीबीचा हा फोन २९ , ९९९ रुपयांना असून १२८ जीबीचा फोन ३४ , ९९९ रुपयांना आहे . मात्र १२८ जीबीचा फोन अद्याप भारतात उपलब्ध झालेला नाही . त्यामुळे आपल्या वडिलांना खास भेटवस्तू देऊन हा दिवस साजरा करायचा असणाऱ्यांसाठी ही नक्कीच चांगली संधी ठरणार आहे . याशिवाय इतर ऑनलाईन पोर्टल्सवरही अशाप्रकारच्या ऑफर्स देण्यात आल्या आहेत .


मनोरंजन… . रोजच्या धकाधकीच्या जीवनातून काहीशी उसंत मिळाल्यावर अनेकांचं मन रुळवणारा एक घटक . मनोरंजनाच्या विविध साधनांना आणि माध्यमांना प्रत्येकाची पसंती असते . त्यातीलच एक माध्यम म्हणजे चित्रपट . बॉलिवूडपासून ते अगदी हॉलिवूडपर्यंतच्या जवळपास अनेक चित्रपटांचे लाखो - करोडो रसिक स्वतःला कट्टर चित्रपटप्रेमी म्हणवतात . अनेकजण तर त्यांचा हा स्वघोषित कट्टरपणा सिद्धही करतात . चित्रपटाच्या संवादांपासून ते अगदी लहानातल्या लहान व्यक्तिरेखेपर्यंतची माहिती ठेवणाऱ्या या चाहत्यांचे कधीकधी कलाकारांनाही कुतुहल वाटते . तुम्हालाही जर स्वतःला चित्रपटांबद्दल विलक्षण प्रेम वाटत असेल , तर चला , सिने नॉलेजच्या या गुंतागुंतीच्या एका प्रश्नाचं उत्तर देत सिद्ध करा तुमचं रसिकत्व . . मशाल या चित्रपटात विनोद ( दिलीप कुमार ) हे एका वृत्तपत्राचे संपादक दाखविलेले आहेत . पण एका भ्रष्ट राजकीय नेत्यामुळे त्यांना संपादक पदावरून हटविले जाते . अखेर ते स्वतःचे नवे पब्लिकेशन सुरु करतात , असे चित्रपटाचे कथानक होते . या चित्रपटातील ‘ओ होली आई , होली आई , ओ देखो होली आई रे… . ’ हे गाणे आजही प्रसिद्ध आहे . रंगपंचमीच्या औचित्यावर आपल्याला हे गाणे सगळीकडेच ऐकायला मिळते . प्रसिद्ध मराठी लेखक वसंत कानेटकर यांच्या अश्रूंची झाली फुले या नाटकावरून हा चित्रपट बनविण्यात आला होता . हे नाटक सर्वप्रथम ज्येष्ठ अभिनेते प्रभाकर पणशीकर यांनी त्यांच्या नाट्यसंपदा संस्थेतर्फे १९६६ मध्ये रंगमंचावर आणले होते . स्वतः पणशीकरांनी २००२ पर्यंत या सदाबहार नाटकाचे ११११ प्रयोग सादर करून ते अजरामर केले होते . मशाल या चित्रपटात दिलीप कुमार , वहिदा रेहमान , अनिल कपूर , रती अग्निहोत्री , गुलशन ग्रोवर , सईद जाफ्री , आलोक नाथ , अमरिश पुरी यांच्या भूमिका होत्या . यश चोप्रा यांचे दिग्दर्शन असलेल्या या चित्रपटाची निर्मिती यशराज प्रॉडक्शनने केली होती . ९ फेब्रुवारी १९८४ रोजी मशाल हा चित्रपट प्रदर्शित झाला होता . या प्रश्नाचे उत्तर तुम्ही खालील प्रतिक्रिया बॉक्समध्ये नोंदवू शकता .


रिलायन्स बिग टीव्हीने भारतातील ग्राहकांसाठी एक खूशखबर आणली आहे . एचडी गुणवत्तेच्या मनोरंजन चॅनल्सची व्याप्ती वाढविण्यासाठी नवी ऑफर आणली आहे . यामध्ये कंपनी आपल्या ग्राहकांना २ , ४ महिने नाही तर तब्बल १ वर्षासाठी सर्व चॅनेल मोफत देणार आहे . यातही जे चॅनल मोफत असतात ते पुढे ५ वर्षासाठी ग्राहकांना मोफत वापरता येतील , मात्र उर्वरित चॅनलचे १ वर्षानंतर पैसे भरावे लागतील . याबरोबरच कंपनीने एचईवीसी सेट टॉप बॉक्स मोफत देण्याचाही निर्णय घेतला आहे . याची बुकिंग १ मार्च पासून सुरु करण्यात आल्याचे कंपनीने सांगितले आहे . बुकींग करताना ग्राहकांना ५०० रुपये भरावे लागणार आहेत . तर त्यानंतर जोडणीसाठी १५०० रुपये भरावे लागतील . याशिवाय पुढे २ वर्ष सलग ग्राहकांना ही सुविधा सुरु ठेवण्यासाठी दरमहा ३०० रुपये भरावे लागतील . त्यानंतर ग्राहकांना २००० रुपये कॅशबॅक मिळेल . ही कॅशबॅक रिचार्जच्या स्वरुपात मिळेल असेही कंपनीकडून सांगण्यात आले आहे . मनोरंन सुविधा खिशाला परवडेल अशी व्हावी यासाठी हा प्रयत्न असल्याचे कंपनीचे म्हणणे आहे . भारतीयांचा टीव्हीमधून मनोरंजन करुन घेण्याची मार्ग बदलला असून , रिलायन्स बिग टीव्ही यासाठी एक नवी सुरूवात करत असल्याचे रिलायन्स बिग टीव्हीचे निर्देशक विजेंद्र सिंह यांनी सांगितले . यामध्ये ग्राहकांना यूएसबी पोर्ट , यूट्युब आणि टीव्ही शोचे रेकॉर्डिंग अशी आकर्षक फिचर्स देण्यात येणार आहेत . त्यामुळे कमीत कमी किंमतीत ग्राहकांना रिलायन्सकडून आकर्षक सुविधा मिळत आहेत .


भारतात सूक्ष्म कणांनी होणाऱ्या प्रदूषणामुळे लोकांच्या आयुर्मानावर एचआयव्ही एड्स , धूम्रपान , दहशतवाद यापेक्षाही जास्त परिणाम होत आहे , असे एका अभ्यासात दिसून आले असून जर भारताने जागतिक आरोग्य संघटनेची मार्गदर्शक तत्त्वे पाळली तर भारतीयांचे आयुर्मान ४ . ३ वर्षे वाढू शकते असे स्पष्ट करण्यात आले . हवा दर्जा जीवन निर्देशांक अमेरिकेच्या शिकागो विद्यापीठातील संशोधकांनी विकसित केला असून जगात सूक्ष्म कणांच्या प्रदूषणामुळे व्यक्तींचे आयुर्मान १ . ८ वर्षांनी कमी झाले आहे . या निर्देशांकानुसार भारत व चीन मध्ये जगातील ३६ टक्के लोकसंख्या असून तेथील आयुर्मान प्रदूषणामुळे कमी झाले आहे . भारतात जर जागतिक आरोग्य संघटनेची मार्गदर्शक तत्त्वे पाळली गेली तर आयुर्मान सरासरी ४ . ३ वर्षांनी वाढू शकते . जगातील लोकांच्या आरोग्याला सूक्ष्म कणांमुळे होणाऱ्या प्रदूषणाचा जो धोका आहे तो घटक यात गृहीत धरला असून क्षय , एचआयव्ही एडस , धूम्रपान व युद्ध यापेक्षाही या प्रदूषणाचे परिणाम घातक आहेत . जगातील लोक जी हवा श्वासाद्वारे घेत आहेत त्यामुळे आरोग्याची मोठय़ा प्रमाणावर हानी होत असून त्याचा मुकाबला करण्याची गरज आहे , असे एनर्जी पॉलिसी इन्स्टिटय़ूट या शिकागो विद्यापीठाच्या संस्थेचे प्राध्यापक मायकेल ग्रीनहाऊस यांनी म्हटले आहे . जगातील ५ . ५ अब्ज लोक हे तीव्र हवा प्रदूषण असलेल्या भागात राहतात . अमेरिकेत एक तृतीयांश लोक जागतिक आरोग्य संघनेची मार्गदर्शक तत्त्वे पाळत नाहीत . त्यामुळे ही तत्त्वे पाळली तर त्यांचेही आयुर्मान सरासरी १ - २ वर्षे वाढू शकते . सूक्ष्म कणांमुळे होणारे प्रदूषण हे माणसाचे आयुष्य सरासरी १ . ८ वर्षांनी कमी करते , त्यामुळे मानवी आरोग्यापुढील ते मोठे आव्हान आहे . धूम्रपानाने आयुर्मान १ . ६ वर्षांनी कमी होते . अल्कोहोल व अमली पदार्थानी ११ महिने , अशुद्ध पाण्याने ७ महिने , एड्स व एचआयव्हीने ४ महिने , दहशतवाद व इतर संघर्षांनी आयुर्मान २२ दिवसांनी कमी होते .


इंटरनेट हा आपल्या आयुष्याचा एक अविभाज्य घटक झाला आहे . यासोबतच ‘जीमेल’ही हल्ली सर्व वयोगटातील लोक वापरतात . ऑफीसच्या कामासाठी किंवा इतरही अनेक महत्त्वाच्या कामासाठी जीमेलचा वापर केला जातो . एकमेकांना मेल पाठवणे , काही महत्त्वाच्या गोष्टी सेव्ह करुन ठेवण्यासाठी अथवा एकमेकांशी संवाद करण्यासाठी जीमेलचाच भाग असलेल्या ‘हँगआऊट’चा वापर करतात . मात्र जीमेलमध्ये अशी काही फिचर्स आहेत जी आपल्या अतिशय उपयोगाची ठरु शकतात . अनेकांना ही फिचर्स माहिती नसतात . पाहूयात काय आहेत ही अनोखी फिचर्स… . अनसेंड मेसेजेस – या फिचरच्या माध्यमातून ‘सेंड मेल’ ‘अनसेंड’ करता येतो . मात्र या फिचरसाठी तुम्हाला एक सेटींग करावे लागेल . जीमेलच्या सेटींगमध्ये जाऊन अनडू सेंड हा पर्याय निवडावा लागेल . यामध्ये तुम्ही ५ सेकंदांपासून ३० सेकंदांपर्यंतची वेळ निवडू शकता . म्हणजे मेल पाठविल्यानंतर केवळ ३० सेकंदांमध्ये तुम्हाला अनडू सेंड या पर्यायावर क्लिक करावे लागेल . त्यानंतर केल्यास त्याचा काहीही उपयोग होणार नाही . विशेष म्हणजे हा मेल डिलीट होणार नाही . कलरफूल स्टार्स – जीमेलमध्ये आपण आलेल्या काही मेलला स्टार करु शकतो . यासाठी आपण ‘कलरफूल स्टार्स’ वापरु शकतो . यामध्ये जीमेलच्या सेटींगमध्ये जाऊन थोडे खाली स्क्रोल करावे . खाली स्टारचा पर्याय उपलब्ध असतो . याठिकाणी आपण पिवळा , लाल , हिरवा , केशरी आणि जांभळा असे रंग उपलब्ध आहेत . सर्च प्रॉपरली – आपल्याला अनेकदा जुना एखादा मेल हवा असतो . आपण त्यातील काही महत्त्वाचे शब्द किंवा ज्यांनी मेल पाठवलाय त्याच्या नावाने ते सर्चही करतो . पण काहीवेळा आपल्याला हवा तो मेल मिळत नाही . यासाठी जीमेलमध्ये एक खास सुविधा उपलब्ध आहे . नेमका शब्द सर्च केल्यावर तुम्हाला हवे ते मेल सहज सापडतात . नको असलेल्या लोकांना ब्लॉक करा – व्हॉटसअॅप आणि फेसबुकवर ज्याप्रमाणे आपल्याला नको असलेल्या लोकांना ब्लॉक करता येते . त्याचप्रमाणे आपण जीमेलवरही आपल्याला नको असलेल्या लोकांना ब्लॉक करु शकतो . यासाठी विशिष्ट व्यक्तीच्या मेलवर गेल्यास त्यावर उजव्या बाजूला वरती रिप्लायची खूण असते . त्याच्याबाजूला असणाऱ्या सेटींग्जमध्ये जाऊन आपण त्या व्यक्तीला ब्लॉक करु शकतो .


रिव्हय़ू ऑफ कम्युनिकेशनचे संशोधन एखादे काम झाल्यानंतर त्याबद्दल कृतज्ञता व्यक्त करणे हा माणसाचा स्थायीभाव . त्याचे अनेक फायदे कळतनकळत दिसून येतात . मात्र त्याचा आरोग्यासाठीही फायदा होत असल्याचे नव्या अभ्यासात दिसून आले आहे . कृतज्ञता व्यक्त करण्यामुळे व्यक्तीच्या मानसिक आणि शारीरिक आरोग्यावर सकारात्मक परिणाम होत असून , दीर्घकालीन चांगले संबंध ठेवायचे असतील तर याचा मोठा फायदा होत असल्याचे अभ्यासात दिसून आले आहे . अमेरिकेच्या मोन्टाना विद्यापीठातील संशोधकांनी कृतज्ञता व्यक्त करणे याचा मानसिक व शारीरिक आरोग्यावर नक्की काय परिणाम होतो , याचा अभ्यास केला . कृतज्ञता व्यक्त करण्यामुळे संबंध , मानसिक व शारीरिक आरोग्यामध्ये सातत्याने वाढ होत जाते . तसेच यामुळे इतरांना मदत करण्याची सवय लागते . तसेच आशावाद , व्यायाम करण्याची सवय लागून शारीरिक आरोग्य उत्तम राहण्यास मदत होत असल्याचे मोन्टाना विद्यापीठाच्या स्टीफन एम योशिमुरा यांनी म्हटले आहे . तथापि , हे यावरील पुरेसे संशोधन नसून यावर आणखी अभ्यास करण्याची आवश्यकता असल्याचे त्यांनी म्हटले आहे . कृतज्ञता व्यक्त करून प्रतिसाद दिल्यामुळे औदार्य वाढीस लागण्यास मदत होते . ज्या वेळी आपण कोणाकडून भेटवस्तू घेतो , त्या वेळी भेटवस्तू दिल्याबद्दल आपण कृतज्ञता व्यक्त करतो . ज्या वेळी आपण सार्वजनिकरीत्या कृतज्ञता व्यक्त करतो , त्या वेळी आपला निःस्वार्थी स्वभाव दिसून येतो . प्रत्येकाने याचा अनुभव घेण्याची गरज आहे , त्यामुळे आपले आयुष्य समाधानी होण्यास मदत होते , असे स्टीफन यांनी म्हटले आहे . याशिवाय कृतज्ञता व्यक्त करण्यामुळे आलेला मानसिक तणाव , चिंता , मत्सर आणि नोकरीसंबंधित ताण , अचानक राग येण्याची पातळी कमी होण्यास मदत होते . जे लोक इतरांच्या तुलनेत जास्त कृतज्ञता व्यक्त करतात , ते कमी आजारी पडतात . अधिक चांगला व्यायाम करतात आणि चांगल्या दर्जाची झोप घेतात , असे स्टीफन यांनी म्हटले आहे . हे संशोधन ‘रिव्हय़ू ऑफ कम्युनिकेशन’ या नियतकालिकामध्ये प्रसिद्ध करण्यात आले आहे .


आपला आहार चांगला असेल तर आरोग्य चांगले राहण्यास मदत होते . तुमच्या आरोग्याच्या ७० टक्के समस्या उत्तम आहार घेतल्यास दूर होतात . भारतीय अन्नपदार्थ हे अतिशय गुणकारी आणि सर्वोत्तम मानले जातात . विविध शारीरिक समस्यांवर उपयुक्त घटक आपल्या आहारात समाविष्ट असतात . मात्र हा आहार योग्य पद्धतीने करणे गरजेचे असते . काही पदार्थ असे आहेत जे तुमच्या आहारात असायलाच हवेत . ज्यामुळे आरोग्य उत्तम राहण्यास मदत होते . पाहूयात असेच काही पदार्थ आणि त्यांचे उपयोग… ओवा – यामध्ये जीवनसत्त्व क आणि अ असते . तसेच यातील अँटीऑक्सिडंटसही शरीरासाठी अतिशय उपयुक्त असतात . ओव्यामुळे पचनक्रिया सुरळीत होण्यास मदत होते . तसेच पोटाशी निगडीत तक्रारी दूर राहण्यास मदत होते . कोथिंबीर – कोथिंबीर अनेक समस्यांसाठी उपयुक्त असते . शरीरातील पारा , शिसे यांसारख्या धातूंचे प्रमाण कमी करण्यासाठी कोथिंबीरीचा चांगला उपयोग होतो . ताण कमी होण्यासाही कोथिंबीर उपयुक्त ठरते . मूत्राशयातील संसर्ग कमी होण्यास मदत होते . रक्तातील साखरेचे प्रमाण नियंत्रणात ठेवण्यास कोथिंबीरीचा उपयोग होतो . कोथिंबीरीतील अँटीऑक्सिडंटस , जीवनसत्त्वे तसेच फायबरही आरोग्यासाठी अतिशय उपयुक्त ठरतात . ओरीगॅनो – शरीराची प्रतिकारशक्ती वाढविण्यासाठी उपयुक्त असणारे घटक यामध्ये असतात . यामुळे शरीराची क्रिया सुरळीत होण्यास मदत होते . सॅलेडमध्येही यााचा अतिशय उपयोग होतो आणि जेवणाचा स्वाद वाढण्यास मदत होते . पुदीना – पचनाशी निगडीत तक्रारींवर उपाय म्हणून पुदीनाचा चांगला उपयोग होतो . तसेच तुम्हाला शरीराच्या कोणत्या भागात सूज आली असेल तर ती कमी होण्यासाठी पुदीना उपयुक्त ठरतो . पुदीन्यामध्ये प्रथिने , कॅल्शियम आणि पोटॅशियम मोठ्या प्रमाणात असतात .


आपण अनेकदा ट्रेनचे तिकीट बुक करतो आणि नंतर काही कारणाने आपला प्रवास रद्द होतो . अशावेळी आपले तिकिटाचे पैसे वाया जाऊ नयेत म्हणून आपण ते रद्द करायला जातो . पण अशाप्रकारे तिकीट रद्द केल्यावर किती पैसे परत मिळतात याबाबत आपल्याला पुरेशी माहिती नसते . सध्या ऑनलाइन तिकीट बुकिंगच्या प्रमाणात वाढ झाल्याने तिकीट रद्दही ऑनलाइनच केले जाते . आता पाहूयात अशाप्रकारे रेल्वेचे तिकीट रद्द केल्यास आपल्याला किती पैसे परत मिळतात . * तुमचे रेल्वेचे आरक्षण निश्चित झाल्यावर ४८ ते १२ तासांच्या आत तुम्ही हे आरक्षण रद्द केल्यास तुम्ही भरलेल्या एकूण रकमेपैकी २५ टक्के रक्कम ही कॅन्सलेशन चार्ज म्हणून कापली जाते . उर्वरित रक्कम तुम्हाला परत मिळते . * रेल्वे सुटण्याच्या वेळेच्या १२ ते ४ तासांच्या दरम्यान तुम्ही आरक्षण रद्द केल्यास तुमच्या तिकिटातील ५० टक्के रक्कम कापली जाऊन उर्वरित रक्कम तुम्हाला मिळते . * आरएसी आणि वेटिंग लिस्टचे तिकिट रेल्वे सुटण्याच्या ३० मिनिटे आधी रद्द केल्यास त्याची सर्व रक्कम रिफंड मिळेल . * जर काही कारणामुळे रेल्वे रद्द झाली तर ई - तिकिटावर टीडीआर भरण्याची आवश्यकता नाही . तिकीट खिडकीवरुन तिकीट काढले असेल आणि रेल्वे रद्द झाली तर पुढील तीन दिवसांत तुम्ही हे तिकीट रद्द करु शकता . * आरक्षित तिकीट ४८ तास आधी रद्द करायचे असल्यास कॅन्सलेशन चार्जेस खालीलप्रमाणे १ . एसी फर्स्ट क्लास / एक्झिक्युटिव्ह – २४० रुपये २ . एसी २ टायर / फर्स्ट क्लास – २०० रुपये ३ . एसी ३ टायर / एसी चेअर कार / एसी ३ इकॉनॉमी – १८० रुपये ४ . स्लीपर क्लास – १२० रुपये ५ . सेकंड क्लास – ६० रुपये


मुंबई : नव्या पिढीचे संगीतकार , गायकांना हक्काचे व्यासपीठ देण्यासाठी प्रमोद वाघमारे यांनी " युवती म्युझिक ' कंपनीची स्थापना केली आहे . " बावरी साद ' या गाण्याद्वारे ही कंपनी संगीत क्षेत्रात पदार्पण करत आहे . त्यांचा हा पहिलावहिला म्युझिक व्हिडीओ दादर येथील प्लाझा चित्रपटगृहात लॉंच करण्यात आला . " बावरी साद ' या प्रेम गीतातून एक कथा उलगडणार आहे . शिक्षणासाठी परदेशी जाणारी एक मुलगी आणि तिचा प्रियकर यांच्यातील हळुवार नात्याचा वेध गीतांतून घेण्यात आला आहे . परदेशी जाण्याच्या विचाराने होणाऱ्या विरहाने ती मुलगी सैरभैर झाली आहे . त्या दोघांमधील नात्याचे काय होते , याचे चित्रण या म्युझिक व्हिडीओत करण्यात आले आहे . शलाका देशपांडे यांनी लिहिलेल्या या गाण्याला नीतेश मोरे यांनी संगीतबद्ध केले आहे . या गाण्यातून नव्या दमाचे गीतकार आणि संगीतकार रसिकांपुढे येत आहेत . या म्युझिक व्हिडीओचे दिग्दर्शन रिशव अगरवाल , चित्रीकरण मयूर बराधे यांनी केले आहे . गायक मंगेश बोरगावकर , कीर्ती किल्लेदार यांनी गाणे गायले आहे . मध्यमवर्गीय कौटुंबिक पार्श्वभूमी असलेल्या कलाकारांना स्वबळावर कलाकृती निर्माण करणे शक्य नसते . हे पाठबळ देण्याचे काम " युवती म्युझिक ' करत आहे . त्याच्या पाठबळानेच माझे पहिले गाणे सादर होत आहे , असे संगीतकार नीतेश मोरे यांनी सांगितले . करिअर उभे राहण्यासाठी , आत्मविश्वास येण्यासाठी अशी संधी मिळणे आवश्यक असते . युवती संगीत हीच संधी नव्या दमाच्या कलाकारांना देणार आहे . नव्या कलाकारांसाठी हा महत्त्वाचा मंच ठरेल ' , असेही मोरे यांनी सांगितले . प्रमोद वाघमारे यांनी सांगितले की , " आताच्या पिढीचे संगीत , जाणिवा वेगळ्या आहेत . त्यांना चांगला मंच देण्याची गरज आहे . " युवती म्युझिक ' ही गरज पूर्ण करणार आहे .


मन्ना नावाच्या जुगार अड्ड्यावर पोलिसांनी टाकलेल्या छाप्यात नऊ जुगाऱ्यांना अटक केली . डावावरून सहा हजार व जुगाराचे साहित्य जप्त केले . ही कारवाई स्थानिक गुन्हे शाखेच्या पथकांनी लोहा शहरात शनिवारी ( ता . 9 ) केली . लोहा शहरात शिवाजी चौकात सुरू असलेल्या जुगार अड्ड्यावर स्थानिक पोलिस पथकांनी छापा टाकला . यावेळी पोलिसांनी धनंजय व्यंकट शिंदे , नामदेव गोविंद शिंदे , सिध्दार्थ बापूराव सोनकांबळे , सुनील व्यंकटराव वाघमारे , साहेबराव गणपतराव पवार , शिवाजी किशन जाधव , जयपाल पांडूरंग महाबळे , पवन बळीराम पवार आणि विनायक गोपालराव मोकले सर्व रा . लोहा यांना अटक केली . त्यांच्याकडून रोख सहा हजार रुपये व जुगाराचे साहित्य जप्त केले . स्थागुशाचे पोलिस हवालदार दशरथ जांभळीकर यांच्या फिर्यादीवरून लोहा पोलिस ठाण्यात जुगाराचा गुन्हा दाखल करण्यात आला आहे . पोलिस उपनिरीक्षक शेख हे तपास करती आहेत .


अभिनेत्री सनी लिओनी आणि तिचा पती डॅनियलने जेव्हापासून निशाचं पालकत्व स्विकारलंय , तेव्हापासून त्यांच्या आयुष्यातील प्रत्येक क्षणाचा आनंद द्विगुणीत झाल्याचं पाहायला मिळतंय . निशासोबत डॅनियलचं आऊटिंग असो , निशाने रंगवलेलं भेटकार्ड असो किंवा तिचा दुसरा वाढदिवस , सनी - डॅनियल तिच्यासोबत प्रत्येक क्षणाचा आनंद घेत आहेत . हॅलोविन जवळ येत असतानाच निशासोबत हॅलोविन पार्टी करण्यासाठी सनी उत्सुक आहे . निशासोबत हॅलोविनची तयारी करतानाचा फोटो आणि व्हिडिओ सनीने तिच्या ट्विटर अकाऊंटवर पोस्ट केला आहे . ३१ ऑक्टोबर हा ‘हॅलोविन डे’ म्हणून पाश्चिमात्य जगात साजरा केला जातो . यावेळी भोपळ्यामध्ये विविध चेहरे कोरले जातात आणि त्यामध्ये मेणबत्ती ठेवतात . रात्रीच्या अंधारात , त्या मेणबत्तीच्या प्रकाशात चेहरा कोरलेले भोपळे गूढ पण आकर्षक दिसतात . निशा आणि सनीने मिळून हॅलोविनसाठी भोपळा कोरला आहे . निशाने त्यातील गर काढण्यास मदत केली तर सनीने हा भोपळा कोरला . या आकर्षक भोपळ्याचा फोटो सनीने ट्विटरवर पोस्ट केला आहे . आपल्या पालकांसोबत निशा पहिल्यांदाच हॅलोविन साजरा करणार आहे . वाचा : …म्हणून श्रद्धा कपूरनं बॅडमिंटनचं ट्रेनिंग थांबवलं अमेरिकेतील अॅरिझोनामध्ये गेल्या आठवड्यात निशाचा दुसरा वाढदिवस सनीने साजरा केला . या वाढदिवसानिमित्त निशाला डिस्नेलँडच्या अनोख्या दुनियेची सफरही सनीने करून दिली होती . निशाच्या संगोपनात कोणतीही गोष्ट कमी पडू न देता , छोट्या छोट्या गोष्टींमधून तिला आनंद देण्याचा प्रयत्न सनी आणि डॅनियल करत आहेत .


बॉलिवूडचा स्टार हिरो म्हणून ज्याच्याकडे पाहिलं जातं त्या वरुण धवनच्या ‘ऑक्टोबर’ सिनेमाचे पोस्टर याआधीच प्रदर्शित करण्यात आले आहे . तर आता तुम्ही म्हणाल की , मग ही ५० पोस्टर्स कुठली आहेत . वरुणने त्याच्या ट्विटर अकाऊंट हँटडलवरुन एक व्हिडिओ ट्विट केला आहे . या व्हिडिओमध्ये ‘ऑक्टोबर’ सिनेमाचे अनअधिकृत पोस्टर्स तयार करण्यात आले आहे . या पोस्टर्सना वरुणने एका वेगळ्या अंदाजात प्रेक्षकांसमोर आणले आहे . वरुणच्या चाहत्यांनी अनेक सॉफ्टवेअरचा वापर करन फोटोशॉपद्वारे हा व्हिडिओ तयार केला आहे . सुजीत सरकार दिग्दर्शित ‘ऑक्टोबर’ सिनेमाचे सध्या चित्रीकरण सुरू असून १३ एप्रिलला हा सिनेमा प्रदर्शित करण्यात येणार आहे . या सिनेमाच्या फर्स्ट लूकमध्ये वरुण थोड्या वेगळ्या लूकमध्ये दिसत आहे . ‘ऑक्टोबर’ सिनेमातून बनिता संधू बॉलिवूडमध्ये पदार्पण करत आहे . लंडनमध्ये राहणारी बनिता केवळ १८ वर्षांची आहे . पंजाबी कुटुंबात जन्मलेली बनिता ११ वर्षांची असल्यापासून अभिनय करतेय . यापूर्वी ‘डबलमिंट’च्या ‘एक अजनबी हसीना से’ या गाण्यात ती दिसली होती . आतापर्यंत वरुणचे सिनेमे पाहिले तर तो मसालापट सिनेमा करण्याला नेहमी प्राधान्य देताना दिसला आहे . असे असतानाही त्याला सुजीत सरकार यांच्या सिनेमात काम करण्याची संधी कशी मिळाली , असा प्रश्न अनेकांच्या मनात उपस्थित झाला होता . पण आश्चर्य म्हणजे जेव्हा वरुणला सुजीत आगामी सिनेमासाठी अभिनेत्याच्या शोधात आहे असे कळले तेव्हा तो सुजीत यांच्याकडे गेला आणि या सिनेमात काम करण्याची इच्छा व्यक्त केली . सिनेमाबद्दल बोलताना सुजीत म्हणाले की , ”पिकू’ सिनेमाच्या चित्रीकरणादरम्यान एकदा वृत्तपत्र वाचत असताना एका बातमीकडे माझी नजर गेली आणि मला ‘ऑक्टोबर’ सिनेमाची कथा सुचली . प्रेक्षकांना या सिनेमाची कथा आवडेल अशी मला खात्री आहे . ’


मुंबईच्या आदित्य पवारलाही तिसरा क्रमांक कोईमतूर - राष्ट्रीय रेसिंग मालिकेतील ॲमीओ करंडक स्पर्धेला रविवारी रोमहर्षक प्रारंभ झाला . कोल्हापूरच्या ध्रुव मोहितेने पहिल्या शर्यतीत प्रतिस्पर्ध्याच्या कारचा धक्का बसल्यानंतरही मनोधैर्य कायम राखत दुसऱ्या शर्यतीत तिसरा क्रमांक मिळविला . मुंबईकर आदित्य पवारने पहिल्या शर्यतीत तिसरे स्थान मिळवीत महाराष्ट्रासाठी लक्षवेधी कामगिरी केली . करी मोटर स्पीडवेवर ध्रुवने पात्रता फेरीत तिसरा क्रमांक पटकावला होता . त्यामुळे त्याला किमान तिसऱ्या क्रमांकासह पोडियम फिनिशची संधी होती ; पण अडखळत्या प्रारंभानंतर त्याच्या कारला बांगलादेशच्या अफ्फान सादातच्या कारचा धक्का बसला . त्यानंतरही ध्रुवने १५ फेऱ्यांची शर्यत पूर्ण करीत पाचवे स्थान मिळविले . दुसरीकडे पाचव्या स्थानावरून प्रारंभ केलेल्या आदित्यने तिसरे स्थान पटकावले . इतर दोन स्पर्धकांना पेनल्टी बसल्याचा या दोघांना फायदा झाला . दुसऱ्या शर्यतीत ध्रुवने अपयशाची भरपाई केली . पहिली शर्यत जिंकलेल्या करमिंदर सिंग आणि संदीप कुमार यांच्यात जोरदार चुरस झाली . करमिंदरच्या कारचा डावा हेडलाइट ; तर संदीपच्या कारचे उजवे बम्पर गार्ड तुटले . या दोघांत धुमश्चक्री सुरू असताना ध्रुवने अकारण धोका न पत्करता तिसरे स्थान कायम राखले . ही शर्यत संदीपने जिंकली . त्यामुळे पहिल्या फेरीनंतर गुणतक्त्यात करमिंदर व संदीपने संयुक्त आघाडी घेतली . ध्रुवने सांगितले , की पहिल्या शर्यतीत संधी हुकली तरी मी १५ फेऱ्या पूर्ण केला . माझा वेग तुल्यबळ होता . त्यामुळे अकारण निराश होण्याची गरज नव्हती . आदित्य म्हणाला की , प्रतिस्पर्ध्यांना पेनल्टी बसली याचा अर्थ नशिबाची साथ मिळाली असे वाटू शकेल ; पण रेस ट्रॅकवर काहीही सोपे नसते . फोक्सवॅगन रेसिंगप्रमुख शिरीष विस्सा यांनी सांगितले की , ड्रायव्हर घडविण्याच्या प्रक्रियेला चालना देण्यासाठी आम्ही या वेळी पूर्ण भारतीय बनावटीची रेस कार तयार केली आहे .


ऑटोमोबाईल हे एक अतिशय मोठे क्षेत्र आहे . देशात दिवसागणिक असंख्य वाहने रस्त्यावर अतिशय दिमाखात दाखल होत असतात . आपल्याकडे चारचाकी असावी असे जवळपास सगळ्यांनाच वाटत असते . पण कधी परवडत नाही म्हणून तर कधी त्याहून महत्त्वाचे इतर प्राधान्य असल्याने कार घेणे मागे राहून जाते . भारतात गरज म्हणून कार घेणारा आणि केवळ स्टेटस सांभाळण्यासाठी कार घेणारा असे दोन वर्ग आपल्याला पहायला मिळतात . मोठमोठ्या कार कंपन्या ग्राहकांचा प्रवास जास्तीत जास्त चांगला व्हावा यासाठी कायम प्रयत्नशील असतात . त्यासाठी अधिकाधिक सोयींनी युक्त आणि महागड्आ कार तयार करण्याचे काम या कंपन्यांमार्फत केले जाते . पाहूया २०१७ मध्ये अशा कोणत्या महागड्या कार रस्त्यावर दाखल झाल्या आहेत . Lamborghini Aventador S Roadster ( लम्बोर्घिनी अॅडव्हेंटाडोर एस रोडस्टर ) ही इटालियन कंपनीची कार भारतात दाखल झाली आहे . याची किंमत ऐकून सामान्य माणूस नक्कीच थक्क होईल , ती आहे ५ कोटी ७९ लाख इतकी आहे . या गाडीला दोनच पॅनेल असून मॅट कार्बन आणि फायबरमध्ये याचे रुफ तयार करण्यात आले आहे , त्यामुळे त्याचे वजनही अतिशय कमी म्हणजे १२ किलो इकतेच आहे . ही स्पोर्ट्सकार इतकी वेगवान आहे की ती ० ते १०० वेगासाठी ३ सेकंद इतका कमी वेळ घेते . Ferrari GTC4 Lusso and GTC4 Lusso T ( फेरारी जीटीसी ४ लूसो आणि जीटीसी ४ लूसो टी ) या दोन्हीही इटालियन कंपनीच्या स्पोर्टस कार आहेत . यातील GTC4 Lusso T ही गाडी भारतात ५ कोटी २ लाख रुपयांना तर GTC4 Lusso ही गाडी ४ कोटी २ लाखांना खरेदी करता येते . या गाड्यांचे इंजिन ६२६२ सीसीचे असून ती घोड्याच्या वेगाने धावते . ३ . ४ सेकंदामध्ये ही गाडी ताशी १०० किलोमीटर या वेगाने धावते . याचा सर्वाधिक वेग ३३५ ताशी किलोमीटर आहे . Range Rover SVAutobiography Bespoke ( रेंज रोव्हर एसव्हीऑटोबायोग्राफी बेसपोक ) ही गाडी ब्रिटीश बनावटीची असून भारतात ती २ कोटी ८ लाखांना उपलब्ध आहे . यामध्ये ४ . ४ लीटरचे डिझेल इंजिन आहे जे ३४० इतकी पॉवर देते . त्याचबरोबर ५ लीटरचे पेट्रोल इंजिन आहे जे ५५० पॉवर देते . विशेष म्हणजे कंपनीने या गाडीची केवळ ५ मॉडेल विक्रीसाठी भारतात उपलब्ध केली आहेत . Jaguar F - Type SVR ( जॅग्वार एफ - टाइप एसव्हीआर ) यामध्ये दोन लोक बसू शकतील आणि ४ जण बसू शकतील असे दोन पर्याय देण्यात आले आहेत . यातील पहिल्या प्रकाराची किंमत २ कोटी ४८ लाख इतकी असून दुसऱ्या प्रकाराची किंमत २ कोटी ६२ लाख इतकी आहे . कंपनीने आतारपर्यंत तयार केलेल्या कारपैकी SVR या सर्वाधिक पॉवरच्या कार आहेत . यामध्ये ५ लिटरचे पेट्रोल इंजिन देण्यात आले असून याचा वेग ताशी ३२२ पर्यंत जाऊ शकतो .


शीत कटिबंधात राहणाऱ्या नागरिकांना कर्करोगाचा धोका अधिक असल्याचे नुकत्याच करण्यात आलेल्या संशोधनात स्पष्ट झाले आहे . डेन्मार्क आणि नॉर्वेसारख्या शीत प्रदेशात राहणाऱ्यांमध्ये कर्करोगाचे प्रमाण जगात सर्वाधिक असल्याचे संशोधकांनी या संशोधनात स्पष्ट केले आहे . हे संशोधन ‘द जर्नल मोलेक्युलर बायोलॉजी अँड इव्हॉल्यूशन’ या मासिकात प्रसिद्ध झाले आहे . शीत कटिबंधीय प्रदेश आणि अतिउंचावरील ठिकाण यांमुळे मानवामध्ये कर्करोगाचा धोका वाढत असल्याचे संशोधकांचे म्हणणे आहे . अतिशय तीव्र वातावरणाचा मानवी शरीरावर विपरीत परिणाम होत असतो . त्यामुळे कर्करोगासारखे आजार उद्भवतात , असे सायप्रस विद्यापीठातील कॉन्स्टनटिनोस व्होस्कारिडेस यांनी सांगितले . कमी तापमान आणि उंच ठिकाणी राहणे यांमुळे प्रकृतीची हानी होते . पर्यावरणातील किंवा हवेतील शरीराला आवश्यक घटक येथील रहिवाशांना मिळत नाहीत . त्याचा विपरीत परिणाम होऊन कर्करोगाचा धोका वढतो , असेही व्होस्कारिडेस म्हणाले . कमी तापमानात राहिलेल्या व्यक्तींच्या शरीरावर होणारे परिणाम या विषयावर संशोधकांनी संशोधन केले . स्थानिक सरासरी तापमान आणि कर्करोगाचा धोका यांच्यातील संबंध संशोधकांनी शोधण्याचा प्रयत्न केला . त्यानुसार जगभरातील आकडेवारीचा अभ्यास करण्यात आला .


प्रो - कबड्डीची लोकप्रियता वाढत असून , या लीगमधील संघ पाचव्या मोसमापासून आठऐवजी बारा करण्यात आले आहेत . एवढेच नव्हे ; तर सचिन तेंडुलकरसारख्या अनेक स्टार सेलिब्रिटीजनी हे संघ खरेदी करण्याची तयारी दाखवल्याचे समजते . त्याचबरोबर या लीगमधील लढती रोज न खेळवता आठवड्याच्या उत्तरार्धात खेळवण्याचा विचार निश्चित झाला आहे . प्रो - कबड्डीची लोकप्रियता काही वर्षांत वेगाने वाढली आहे . कबड्डी हा भारतातील आघाडीचा खेळ झाला आहे . प्रो - कबड्डी लीगच्या कालावधीत याची चर्चा टीव्ही , वर्तमानपत्रे , सोशल मीडियावर मोठ्या प्रमाणावर होत असते , असे या लीगची मालकी असलेल्या स्टार स्पोर्टस्चे अधिकारी सांगतात . त्याचबरोबर या लीगच्या प्रेक्षकसंख्येत पहिल्या मोसमाच्या तुलनेत ५१ टक्के वाढ झाली आहे , असे आकडेवारी सांगते . प्रो - कबड्डीची प्रगती पाहिल्यास त्याचा प्रसार वेगाने करण्याची गरज असल्याचे हे अधिकारी सांगतात . या लीगमध्ये नव्याने संघ येणार , हे कळताच अनेक सेलिब्रिटींनी हे संघ विकत घेण्याची तयारी दाखवली आहे . काही कार्पोरेटस्ही या संघांच्या खरेदीसाठी उत्सुक आहेत , संघांच्या खरेदीसाठी कोणीही अर्ज करू नये , यासाठी फ्रॅंचाईज शुल्कात मोठ्या प्रमाणावर वाढ करण्यात आल्याचे सूत्रांनी सांगितले . सचिन तेंडुलकर ; तसेच अन्य लीगमधील प्रथितयश फ्रॅंचाईज प्रमुख या लीगमध्ये येण्यास उत्सुक आहेत का , या प्रश्नास सूत्रांनी खुल्या निविदाद्वारे फ्रॅंचाईज प्रमुखांची निवड केली जाईल , असे सांगितले . माझ्यासारख्या कमालीच्या आशावादी व्यक्तीस कबड्डीच्या जोरदार प्रतिसादाने धक्का दिला . प्रो - कबड्डीस वाढते प्रेम लाभत आहे . या लीगचा विस्तार केला नाही तर तो खेळावर अन्याय होईल . - उदय शंकर , ‘स्टार इंडिया’चे चेअरमन तसेच सीईओ . प्रो - कबड्डीची वाढती व्याप्ती पाचव्या मोसमापासून चार नवे संघ तमिळनाडू , गुजरात , उत्तर प्रदेश आणि हरियानातून संघांसाठी निविदा हरियाना आणि तमिळनाडूतील खेळाडू मोठ्या प्रमाणावर असल्यामुळे या दोन राज्यांना पसंती . चेन्नई , अहमदाबाद , चंडीगड आणि लखनौ संघ असण्याची शक्यता . नवा मोसम तेरा आठवड्यांचा ; एकंदर १३५ सामने अपेक्षित . दुहेरी साखळी पद्धतीने प्राथमिक स्पर्धा . प्रत्येक संघाच्या एकंदर २२ लढती . एकंदर १३२ साखळी लढती . उपांत्य फेरीच्या दोन ; तसेच अंतिम फेरीची एक लढत . पूर्वीच्या मोसमाप्रमाणे सलग स्पर्धा होण्याऐवजी त्यात ब्रेक असणार .


काही दिवसांपूर्वीच ‘उरु अदार लव्ह’ या मल्याळम चित्रपटातील ‘मानिक्य मलरया पूवी’ या गाण्यामुळे प्रिया प्रकाश वारियर हे नाव अनेकांच्या मनात घर करुन गेलं . चित्रपटसृष्टीत पदार्पण करण्यापूर्वी प्रिया वारियरला प्रसिद्धी , चाहत्यांचं प्रेम , सोशल मीडियावर सर्वाधिक असंख्य फॉलोअर्स या सर्व गोष्टींचा अनुभव घेता आला . अवघ्या काही सेकंदांच्या एका व्हिडिओमुळे प्रियाच्या वाट्याला हे यश आलं . त्यातच आता आणखी एका गोष्टीची भर पडली आहे . मुळात ही गोष्ट प्रियाच्या अभिनय कारकिर्दीला कलाटणी देणारी ठरु शकते . कारण , प्रियाने बॉलिवूडमधील काही प्रसिद्ध व्यक्तींचं लक्ष वेधलं असून , त्यातीलच एक नाव आहे करण जोहरचं . वाचा : इन्स्टाग्राम पोस्टमधून प्रिया वारियरची जबरदस्त कमाई ‘डेक्कन क्रॉनिकल’ने प्रसिद्ध केलेल्या वृत्तानुसार रोहित शेट्टीच्या आगामी ‘सिम्बा’ या चित्रपटासाठी प्रियाची निवड करण्यात आली आहे . या चित्रपटातून ती अभिनेता रणवीर सिंगसोबत स्क्रीन शेअर करणार आहे . या चित्रपटात तिची एक लहान भूमिका असल्याचं कळत आहे . मुख्य म्हणजे , प्रियाची भूमिका लहान असली तरीही करण जोहरने तिच्या कामाची दखल घेणं आणि तिला ही महत्त्वाची संधी मिळणं याचा प्रियाच्या कारकिर्दीला बराच फायदा होणार आहे , असं अनेकांचच मत आहे . वाचा : ‘व्हायरल’ची गंभीर साथ ! अॅक्शन चित्रपटांसाठी ओळखला जाणारा रोहित शेट्टी ‘सिम्बा’चं दिग्दर्शन करणार असून , करण जोहर या चित्रपटाचा निर्माता आहे . या चित्रपटातून अभिनेता रणवीर सिंग मुख्य भूमिकेत झळकणार असून , ‘संग्राम भालेराव’ म्हणजेच ‘सिम्बा’ हे पात्र रंगवणार आहे . तेव्हा आता प्रिया या चित्रपटात नेमकी कोणती भूमिका साकारणार आणि त्याचा प्रियाला किती फायदा होणार हे येत्या काळात ठरेल असंच म्हणावं लागेल .


रिओ ऑलिम्पिकमध्ये पुरूष हॉकी स्पर्धेत भारतीय संघाला उपांत्य पूर्व फेरीत नेदरलँडविरुद्ध २ - १ असा पराभव पत्करावा लागला आहे . जागतिक क्रमवारीत दुसऱया स्थानी असलेल्या नेदरलँडच्या संघाचा भारतीय संघाने मध्यांतरापर्यंत चांगला प्रतिकार केला होता . दोन्ही संघांना आपले खाते उघडता आले नव्हते . पण मध्यानंतरानंतरच्या खेळात खरी रंगत आली . नेदरलँडने पेनल्टी कॉर्नरची संधी हेरून पहिला गोल नोंदवला . त्यानंतर भारताकडेही पेनल्टी कॉर्नरची संधी चालून आली , रघुनाथने संधीचे सोने करून भारताला सामन्यात १ - १ अशी बरोबरी साधून दिली . सामन्याच्या तिसऱया सत्रात नेदरलँडला तीन वेळा मिळालेली पेनल्टी कॉर्नरची संधी भारताचा कर्णधार आणि गोलरक्षक श्रीजेश याने आपल्या उत्तम बचावाने परतवून लावली . मात्र , चौथ्या पेनल्टीच्या संधीत नेदरलँडने गोल करून सामन्यात २ - १ अशी आघाडी घेतली . नेदरलँडने आघाडी सामन्याच्या शेवटच्या मिनिटापर्यंत कायम राखली . सामना संपण्यासाठी अवघ्या कही सेकंदांचा कालावधी शिल्लक असताना , भारताकडे तब्बल सात वेळा पेनल्टीची संधी चालून आली . पण भारताला एकही संधी अचूक हेरता आली नाही आणि भारताने सामना २ - १ असा गमावला . भारतीय संघाची आतापर्यंतची कामगिरी समाधानकारक झाली असली होती . त्यामुळे नेदरलँड्सविरुद्ध देखील भारतीय संघ चांगली कामगिरीकरून सामना जिंकेल अशी आशा भारतीय चाहत्यांना होती . India vs Netherlands , Hockey live score , Rio Olympics 2016 , Live Updates : # भारताच्या बाजूने पेनल्टी कॉर्नरचा धडाका , पण भारताला अपयश # पेनल्टी कॉर्नरची संधी हुकली , पण पुन्हा एकदा भारताला पेनल्टीची संधी # सामना संपण्यासाठी ६ सेकंद बाकी असताना भारताला पेनल्टी कॉर्नरची संधी . # अखेरच्या काही मिनिटांचा खेळ बाकी , भारताला आक्रमक होण्याची गरज # नेदरलँडला चौथ्यांदा पेनल्टी कॉर्नरची संधी , यावेळी नेदरलँडला मिळाले यश . नेदरलँड २ - १ ने आघाडीवर # नेदरलँडला पुन्हा एकदा पेनल्टीची संधी , पण श्रीजेशकडून उल्लेखनीय कामगिरी . श्रीजेच्या बचावामुळे धोका टळला # भारताचा गोलरक्षक आणि कर्णधार श्रीजेशकडून उत्तम बचाव , नेदरलँडची पेनल्टी कॉर्नरची संधी हुकली . # नेदरलँडला पेनल्टी कॉर्नरची संधी मिळाली . # शेवटच्या १५ मिनिटांच्या खेळाला सुरूवात . भारत आघाडी घेणार का ? # भारताला पेनल्टीची संधी , रघुनाथने केला गोल . सामना १ - १ असा बरोबरीत # पेनल्टी कॉर्नरची संधी नेदरलँडने हेरली , सामन्यात नेदरलँडने खाते उघडले . भारत ० - १ नेदरलँड # नेदरलँडला मिळाली पेनल्टी कॉर्नरची संधी . # सामन्याच्या तिसऱया सत्राला सुरूवात . # सामन्याच्या मध्यांतरापर्यंत एकाही संघाला गोल करता आलेला नाही . # सामन्याच्या २६ मिनिटाला सरदार सिंगचा पुन्हा एकदा गोल करण्याचा प्रयत्न , पण हाती अपयश # सामन्यात आतापर्यंतचा २० मिनिटांचा खेळ संपला , भारत ० - ० नेदरलँड # नेदरलँडला पहिला गोल करण्याची संधी होती , मात्र भारतीय खेळाडूंकडून उत्तम बचाव # सामन्याच्या दुसऱया सत्राला सुरूवात , भारत खाते उघडणार का ? # पहिल्या पंधरा मिनिटांचा खेळ संपला , दोन्ही संघांचे खाते अद्याप उघडलेले नाही . # दोन्ही संघांकडून उल्लेखनीय बचाव , अद्याप खाते उघडलेले नाही . # सामन्याच्या दुसऱयाच मिनिटाला सरदार सिंगचा चांगला गोल करण्याचा प्रयत्न , पण अपयश # सामन्याला सुरूवात , भारताची आक्रमक सुरूवात # थोड्याच वेळात सामन्याला सुरूवात होणार . # राष्ट्रगीतासाठी भारत आणि नेदरलँडचा संघ मैदानात दाखल . # भारतीय हॉकी संघाची स्पर्धेतील आतापर्यंतची कामगिरी समाधानकारक राहिली आहे . # भारतीय संघाने अर्जेंटिनावर २ - १ अशी मात करून उपांत्यपूर्व फेरीतील स्थान निश्चित केले आहे .


भारताने जागतिक तिरंदाजी स्पर्धाच्या मालिकेतील कम्पाऊंड विभागातील पुरुष गटात सोनेरी वेध घेतला . भारतीय संघात अभिषेक वर्मा , राजुशिना श्रीधर व अमनजित सिंग यांचा समावेश होता . अमनजित हा प्रथमच या स्पर्धेत सहभागी झाला होता . त्याच्या शानदार कामगिरीसह भारताने अंतिम फेरीत कोलंबिया संघावर २२६ - २२१ अशी मात केली . कोलंबिया संघात कॅमिलो कादरेना , डॅनियल मुनोझ व होजे कालरेस ओस्पिना यांचा समावेश होता . भारताने अंतिम फेरीत स्थान मिळवताना व्हिएतनाम , जागतिक विजेते इराण व अग्रमानांकित अमेरिका यांच्यावर सनसनाटी विजय मिळवला होता . कोलंबियाने अंतिम फेरीतील पहिल्या टप्प्यात ५८ - ५७ अशी आघाडी घेतली होती . मात्र दुसऱ्या टप्प्याअखेर भारतीय संघाने ११६ - ११३ अशी आघाडी मिळवली . तिसऱ्या टप्प्यात पुन्हा भारतीय खेळाडूंनी निराशाजनक कामगिरी करीत आघाडी गमावली . चौथ्या टप्प्यात भारतीय संघाने ६० पैकी ५८ गुण मिळविले , तर कोलंबियास ५६ गुणच मिळविता आले . रिकव्र्ह विभागात भारताच्या अतनू दास व दीपिका कुमारी यांना उपांत्यपूर्व फेरीतच पराभव स्वीकारावा लागला . जागतिक स्पर्धेसाठी आम्ही खूप मेहनत केली होती . पहिल्या फेरीपासूनच आम्ही सातत्यपूर्ण कामगिरी करण्यात यशस्वी झालो . त्यामुळेच हे सोनेरी यश पाहू शकलो . येथील कामगिरीमुळे आम्हाला खूप समाधान झाले आहे . यंदा मेक्सिकोत विश्वचषक स्पर्धा आयोजित केली जाणार आहे . त्या दृष्टीने येथील कामगिरी आमचे मनोधैर्य उंचावणारी आहे . – अभिषेक वर्मा


‘सीमेवरील जवान हेच खरे हिरो आहेत . सर्वात आधी आपला देश त्यानंतर आम्ही कलाकार . त्यामुळे लायकी नसणाऱ्यांना महत्त्व देऊ नका’ असे म्हणत नाव न घेता नाना पाटेकर यांनी सलमान खानवर शाब्दिक हल्ला चढवला आहे . पुण्यात आयोजित करण्यात आलेल्या एका कार्यक्रमामध्ये त्यांनी हे वक्तव्य केले . उरी हल्ल्यानंतर भारत आणि पाकिस्तान या दोन्ही देशांमधील तणावाचे वातावरण पाहता सध्या सर्वच क्षेत्रांतील दिग्गज याबाबत त्यांच्या प्रतिक्रिया देत आहे . काही दिवसांपूर्वी भारतीय लष्कराने पाकव्याप्त काश्मीरमध्ये जात दहशतवादी तळ नष्ट केले होते . या घटनेनंतर राजकारण आणि कलाक्षेत्रामध्ये बऱ्याच घडामोडी पाहायला मिळाल्या . महाराष्ट्र नवनिर्माण सेनेने पाकिस्तानी कलाकारांना भारत सोडून जाण्याचा इशारा दिल्यानंतर ‘इम्पा’च्या ७७ व्या सर्वसाधारण बैठकीमध्ये पाकिस्तानी कलाकारांना भारतीय चित्रपटांमध्ये काम करण्यास बंदी घालण्याचा निर्णय घेण्यात आला . या सर्व प्रकरणाविषयी अभिनेता सलमान खानने पाकिस्तानी कलाकारांचे समर्थन करत ‘ते कलाकार आहेत दहशतवादी नाहीत’ असे वक्तव्य केल्यामुळे अनेकांचा रोष ओढवून घेतला . सलमानच्या याच वक्तव्याविषयी अभिनेते नाना पाटेकर यांनी त्याचे नाव न घेता त्याला चांगलेच फटकारले आहे . नानांच्या या वक्तव्यामुळे सलमानचा तीव्र शब्दांत विरोध करणाऱ्यांमध्ये आणखी एका कलाकाराची भर पडली आहे . दरम्यान सध्या नेटिझन्सनी सुद्धा सलमानविरोधी पवित्रा घेतल्याचेच दिसत आहे . त्यामुळे येणाऱ्या काळात पाकिस्तानी कलाकारांचे बॉलिवूडमधील भवितव्य आणि सलमान खानचे वक्तव्य अनेक चर्चा रंगवणार असेच दिसत आहे .


आशियाई क्रीडा स्पर्धा अर्ध्यावर आली तरी या स्पर्धेत सहभागी झालेल्या भारतीय खेळाडूंना अद्याप दैनंदिन भत्ता देण्यात आलेला नाही , अशी माहिती भारतीय पथकातील एका वरिष्ठ पदाधिकाऱ्याने दिली . खेळाडूंना स्पर्धेच्या काळात दररोज ५० अमेरिकन डॉलर्सचा भत्ता देण्यास केंद्रीय क्रीडा मंत्रालयाने मंजुरी दिली होती . क्रीडानगरीमध्ये खेळाडूंना सुविधांची कमतरता नसली तरी खेळाडूंना मंजूर करण्यात आलेला भत्ता वेळेवर मिळणे आवश्यक आहे . पथकातील वरिष्ठ खेळाडूंना आर्थिक अडचणी निर्माण होत नाहीत , मात्र कनिष्ठ खेळाडूंना याबाबत थोडीशी समस्या निर्माण झाली आहे . भत्ता देण्यास मंत्रालयाने मंजुरी दिली असली तरी त्याची कार्यवाही करण्याची जबाबदारी भारतीय ऑलिम्पिक असोसिएशनकडे सोपवण्यात आली आहे . टेनिसपटूंचे सामने शुक्रवारी संपले असून नौकानयनमधील खेळाडू मायदेशी रवाना होण्यासाठी सज्ज झाले आहेत . काही नेमबाजही जागतिक स्पर्धेसाठी रवाना झाले आहेत . भारतीय पथकातील सर्व खेळाडूंना विदेशी मुद्रा कार्ड देण्यात आले असले तरी त्यावर अद्याप रक्कम जमा करण्यात आलेली नाही . लवकरच हे कार्ड सुरू होईल . याबाबत आम्ही मंत्रालयातील वरिष्ठ अधिकाऱ्यांशी संपर्कात आहोत , असे भारतीय पथकाचे उपपथक प्रमुख बी . एस . कुशावाह यांनी सांगितले . सायली शेळकेच्या प्रकृतीत सुधारणा पालेमबंग : भारतीय महिला नौकानयनपटू सायली शेळकेच्या प्रकृतीत सुधारणा झाली असून पुढील एक आठवडा ती पालेमबंग येथेच उपचारासाठी राहणार आहे . पोटात दुखू लागल्याने शनिवारी सायलीला रुग्णालयात दाखल करण्यात आले होते .


बॉलिवूडमध्ये सध्या रिमेकचे वारे वाहताना दिसतायेत . या वाऱ्यांना प्रेक्षकांचा चांगला प्रतिसादही मिळत आहे . ३ नोव्हेंबरला प्रदर्शित झालेल्या ‘इत्तेफाक’ या सिनेमाला सध्या प्रेक्षकांचा चांगला प्रतिसाद मिळत आहे . सिद्धार्थ मल्होत्रा , सोनाक्षी सिन्हा आणि अक्षय खन्ना यांची या सिनेमात मुख्य भूमिका आहे . पहिल्या दिवशी या सिनेमाने ४ . ०५ कोटींची कमाई केली . सकाळी सिनेमागृहात फक्त १५ टक्केच सीट भरल्या होत्या . पण त्यानंतर लोकांनी सिनेमागृहात गर्दी करायला सुरुवात केली . सिने व्यापार विश्लेषक तरण आदर्शने आपल्या अधिकृत अकाऊंटवरुन सिनेमाचे आतापर्यंतचे बॉक्स ऑफिसचे कलेक्शन सांगितले . ‘इत्तेफाक’ने दुसऱ्या दिवशी चांगले प्रदर्शन केले . शनिवारी सिनेमाच्या कमाईत ३५ . ८० टक्क्यांनी वाढ झाली . शुक्रवारी सिनेमाने ४ . ०५ कोटी आणि शनिवारी ५ . ५० कोटी रुपयांची कमाई केली . रविवारी या सिनेमाने ६ . ५० कोटी रुपयांचा गल्ला कमावला . आतापर्यंत या सिनेमाने १६ . ०५ कोटी रुपयांची कमाई केली आहे . सिनेमाच्या प्रदर्शनापूर्वी सिने व्यापार विश्लेषक गिरीश जोहर यांनी हा सिनेमा पहिल्या दिवशी ३ ते ३ . ५ कोटी रुपयांची कमाई करेल असा अंदाज वर्तवला होता . पण या सिनेमाने ४ कोटींपर्यंतचा गल्ला कमावला . सिनेमा पाहायला गेलेल्या प्रेक्षकांच्या मते हा खिळवून ठेवणारा सिनेमा आहे . तुम्हाला जेव्हा गुन्हेगार सापडला असे वाटते तेव्हाच सिनेमाची कथा तुम्हाला वेगळ्या ट्रॅकवर घेऊन जाते . सिनेमाच्या ट्रेलरपासून ‘इत्तेफाक’ची चर्चा होती . या सिनेमाला ज्या पद्धतीने सकारात्मक प्रतिसाद मिळत आहेत त्यावरु हा सिनेमा संपूर्ण आठवड्यात चांगली कमाई करेल असे म्हटले तर चुकीचे ठरणार नाही . पण ‘इत्तेफाक’ सिनेमाला हॉलिवूड सिनेमा ‘थोर’ आणि अजय देवगणच्या ‘गोलमाल अगेन’ या सिनेमांची स्पर्धा सहन करावी लागणार आहे .


भारतीय पुरुष हॉकी संघाचे नवनिर्वाचीत प्रशिक्षक जोर्द मरीन यांनी आपल्या टीकाकारांना कोणतही प्रत्युत्तर न देण्याचं ठरवलं आहे . टीका करणाऱ्यांचा मी जराही विचार करत नाही . भारतीय संघाला आंतराष्ट्रीय पातळीवर चांगले निकाल मिळवून देणं हे माझं काम आहे , आणि मी फक्त माझ्या कामावर लक्ष केंद्रीत करण्याचं ठरवलं आहे . पीटीआयला दिलेल्या मुलाखतीत मरीन यांनी आपली बाजू मांडली . जोर्द मरीन हे भारतीय महिला हॉकी संघाचे प्रशिक्षक म्हणून काम पाहत होते . मात्र रोलंट ओल्टमन्स यांच्या हकालपट्टीनंतर भारतीय संघाची जबाबदारी मरीन यांच्याकडे सोपवण्यात आली होती . ऑलिम्पिक , आशियाई , राष्ट्रकुल सारख्या महत्वाच्या स्पर्धेआधी करण्यात आलेल्या या बदलामुळे अनेक माजी खेळाडूंनी या निर्णयावर आपली नाराजी व्यक्त केली होती . मात्र आपल्या ध्येयावरुन लक्ष हटेल अशा कोणत्याही गोष्टीचा आपण विचार करणार नसल्याचं , मरीन यांनी म्हणलंय . मरीन यांच्याकडे पुरुष संघाला प्रशिक्षण देण्याचा अनुभव नसल्याचं सांगत अनेकांनी हॉकी इंडियाच्या या निर्णयावर प्रश्नचिन्ह निर्माण केलं होतं . मात्र या आरोपाला उत्तर देताना , “गेल्या ८ वर्षांमध्ये मी महिला संघापेक्षा पुरुष संघासोबत जास्त काळ काम केलं आहे . त्यामुळे माझ्यावर सोपवण्यात आलेली जबाबदारी मी उत्तम पद्धतीने पार पाडू शकतो” , असं मरीन म्हणाले . अवश्य वाचा – आशिया चषकासाठी भारतीय हॉकी संघाची घोषणा , सिनीअर खेळाडूंचं पुनरागमन सध्याच्या घडीला भारतीय संघाची ओळख करुन घेणं हे माझ्यासमोरचं सर्वात मोठं काम आहे . दबावाखाली भारतीय संघ कसा खेळतो ? एखाद्या स्पर्धेकडे बघण्याचा त्यांचा दृष्टीकोन कसा आहे ? हे मला जाणून घ्यायचं आहे . संघाच्या कामगिरीवर प्रतिक्रीया देणं मरीन यांनी जाणीवपूर्वक टाळलं . आशिया करंडकात भारतीय संघ कसा खेळतो याचा अभ्यास करुन मी पुढची रुपरेषा आखेन असं मरीन यांनी म्हणलंय . त्यामुळे आगामी काळात मरीन यांच्या मार्गदर्शनाखाली भारतीय संघ कशी कामगिरी करतो हे पहावं लागणार आहे .


बॉलिवूड सेलिब्रिटी म्हटलं की त्याच्या भोवती चाहत्यांचा घोळका आलाच . या नावाजलेल्या अभिनेत्यांना आणि अभिनेत्रींना सर्वसामान्य जनता फक्त टीव्हीवर किंवा सिनेमांमध्येच पाहू शकते . तुमच्या आमच्यासारखे ते काही ट्रेनचा प्रवास करत नाहीत किंवा रस्त्यावर उभे राहून लिफ्टही मागत नाहीत . पण याला अपवाद ठरलाय तो चॉकलेट बॉय वरुण धवन . ‘स्टुडण्ट ऑफ दि इयर’चा अभिनेता वरुणने काही दिवसांपूर्वी एका दूचाकी स्वाराकडे होली फॅमिली हॉस्पिटल ते ताज लॅण्ड्स एन्डपर्यंत अशीच लिफ्ट मागितली . ट्रॅफिकमध्ये सगळ्यांचेच हाल खराब होतात . त्यातही जर महत्त्वाच्या कामाला जायचे असेल तर माणूस अजूनच बैचेन होतो . वरुणच्या बाबतीतही काहीसं असंच झालं . त्यामुळे वाहतुक कोंडी सुटण्याची फारवेळ प्रतिक्षा न करता त्याने सरळ एका दुचाकी चालवणाऱ्या व्यक्तीकडे लिफ्ट मागितली . . आता वरुण धवनच लिफ्ट मागतोय म्हटल्यावर कोणी देणार नाही असे तर होणारच नाही ना . . सध्या सोशल मीडियावर वरुणचा हाच फोटो व्हायरल होत आहे . ट्विटरवरही या फोटोला सर्वात जास्त शेअर आणि ट्विट्स मिळाले आहेत . या फोटोमध्ये ज्या चालकाने वरुमला लिफ्ट दिली होती , त्याच्या चेहऱ्यावरचा आनंद काही लपत नाहीए . तर ‘हम्पी शर्मा की दुल्हनिया’चा वरुण मात्र त्याला मुद्दाम त्रास द्यायची एकही संधी सोडत नाही . बॉलिवूडचा आघाडीचा अभिनेता वरुण धवन सध्या अनेक तरुणींच्या गळ्यातला ताईत बनलेला आहे . वरुणने आतापर्यंत अधिक रोमॅण्टिक सिनेमे केल्याने त्याची तरुणाईही फॅन आहेच . चॉकलेट बॉय म्हणून ओळखण्यात येणाऱ्या वरुणने ‘बदलापूर’ सिनेमात मात्र फार वेगळी भूमिका केली होती . बदलापूरमध्ये वरुणसोबतच यामी गौतम आणि नवाझुद्दीन सिद्दीकीच्याही महत्त्वपूर्ण भूमिका आहेत . रोहित शेट्टी यांच्या ‘दिलवाले’मध्ये पाहिलेला वरुण मात्र कमालीचा वेगळा होता . ‘बदलापूर’ आणि ‘दिलवाले’ या दोन सिनेमातल्या त्याच्या अभिनयामध्ये भरपूर फरक होता . येत्या काळात वरुण असेच वेगवेगळे सिनेमे करुन त्याच्या फॅन्सना असाच खुष करत राहील .


लोकप्रीय फोटो - मेसेजिंग अॅप इन्स्टाग्राम एक नवं फिचर पडताळून पाहत आहे . या फिचरद्वारे विद्यार्थ्यांना त्यांच्या कॉलेज ग्रुपमधील सहकारी आणि बॅचमेट्स शोधण्यात मदत होणार आहे . या फिचरमध्ये विद्यार्थ्यांना प्रोफाईल बनवल्यानंतर त्यांचं कॉलेज आणि कोणत्या वर्षी कॉलेजमध्ये प्रवेश घेतला होता हे सिलेक्ट करावं लागेल . यामुळे युजरला त्यांच्या कॉलेजमधील मिसिंग फ्रेंडला शोधणं किंवा त्याला थेट मेसेज करणं अगदी सोपं होणार आहे . सध्या या फिचरवर केवळ प्रायोगीक तत्वावर काम सुरू आहे . मात्र , फिचरची चाचणी यशस्वीरित्या पूर्ण झाल्यानंतर लवकरच जगभरातील युजर्सना हे फिचर उपलब्ध करुन दिलं जाणार आहे . या फिचरद्वारे अधिकाधीक तरुणांना आकर्षित करण्याचा इंस्टाग्रामचा प्रयत्न असणार आहे . गेल्या काही दिवसांमध्ये इंस्टाग्रामने इनेक फिचर्स जारी केले आहेत . यामध्ये इंस्टाग्राम टीव्ही ( आयजीटीव्ही ) , व्हिडीओ चॅट , फिल्टर्स आदींचा समावेश आहे . सध्या १ अब्जाहून अधिक युजर्स इंस्टाग्रामचा दरमहिन्याला वापर करतात .


पृथ्वी शॉच्या नेतृत्वाखाली भारतीय संघाने U - 19 विश्वचषकाची यशस्वीरीत्या सुरुवात केली आहे . सलामीच्या सामन्यात भारताने बलाढ्या ऑस्ट्रेलियाच्या संघावर १०० धावांनी मात केली . या सामन्यात पृथ्वी शॉने कर्णधारपदाला साजेशी खेळी करत आपल्या संघाच्या विजयात मोलाचा हातभार लावला . नाणेफेक जिंकून प्रथम फलंदाजी करण्याचा निर्णय घेतलेल्या भारतीय संघाने डावाची सुरुवात भक्कमपणे केली . पृथ्वी शॉ आणि मनजोत कालराने पहिल्या विकेटसाठी शतकी भागीदारी करत भारतीय संघाची भक्कम पायाभरणी केली . मात्र दोन्ही खेळाडूंना शतकाने हुलकावणी दिली . पृथ्वी शॉ ९४ तर मनजोत कालरा ८६ धावांवर माघारी परतला . यानंतर शुभमन गिलने मधल्या फळीतील फलंदाजांना हाताशी धरत भारताची बाजू लावून धरली . या जोरावर भारताने ३२८ धावांपर्यंत मजल मारली . पहिल्याच सामन्यात ऑस्ट्रेलियाच्या खेळाडूंचं क्षेत्ररक्षण हे सुमार दर्जाचं पहायला मिळालं . लॉईड पोपने भारतीय फलंदाजांचे दोन सोपे झेल टाकून भारताची धावसंख्या वाढवण्यात हातभार लावला . ऑस्ट्रेलियाकडून जॅक एडवर्ड्सने ४ बळी टिपले , मात्र इतर गोलंदाजांना आपली फारशी छाप पाडता आली नाही . प्रत्युत्तरादाखल ऑस्ट्रेलियाच्या संघाने आपल्या डावाची सुरुवात अतिशय सावधपणे केली होती . एडवर्ड आणि ब्रायंट जोडीने पहिल्या विकेटसाठी अर्धशतकी भागीदारी केली . मात्र या भागीदारीचं मोठ्या धावसंख्येत रुपांतर करण्यात त्यांना अपयश आलं . पहिले २ बळी माघारी परतल्यानंतर ऑस्ट्रेलियाचा डाव सावरु शकला नाही . ठराविक अंतराने ऑस्ट्रेलियाचे फलंदाज माघारी परतत राहिले . मधल्या फळीत जोनाथन मेर्लोच्या ३८ धावा आणि अखेरच्या फळीत बॅक्स्टर हॉल्टने केलेल्या ३९ धावांमुळे ऑस्ट्रेलियाने भारताला थोडीशी टक्कर देण्याचा प्रयत्न केला . मात्र भारतीय गोलंदाजांसमोर त्यांचे प्रयत्न अपुरेच पडले . भारताकडून शिवम मवी आणि कमलेश नागरकोटीने प्रत्येकी ३ - ३ बळी घेतले .


अभिनेत्री अनुष्का शर्मा आणि भारतीय कसोटी क्रिकेट संघाचा कर्णधार विराट कोहली या दोघांचेही नाते आता सर्वज्ञात झाले आहे . विराट आणि अनुष्काने सुरुवातीपासूनच त्यांच्या नात्याविषयी कोणतीही गोष्ट इतरांपासून लपवून ठेवलेली नाही . म्हणूनच अनेक सेलिब्रिटी जोड्यांपैकी विराट आणि अनुष्काची जोडी सर्वांच्याच पसंतीची आहे . सोशल मीडियावरही या दोघांचे फोटो , व्हिडिओ नेहमीच चर्चेत असतात . काही दिवसांपूर्वीच अनुष्काचा एक व्हिडिओ इन्स्टाग्रामद्वारे शेअर करण्यात आला होता . त्यामागेमागच आता अनुष्काच्या सुट्ट्यांचा आणखी एक फोटो सोशल मीडियावर व्हायरल झाला आहे . या फोटोमध्ये अनुष्का आणि विराट एकत्र दिसत आहेत . उत्तराखंडला गेलेल्या विराट आणि अनुष्काचा हा पहिलाच फोटो सर्वांना पाहायला मिळत आहे ज्यामध्ये हे दोघेही एकत्र दिसत आहे . या फोटोमध्ये तेथील एक स्थानिक व्यक्तीही दिसत आहे . विराट - अनुष्काच्या या फोटोमुळे त्यांच्या चाहत्यांमध्ये उत्साहाचे वातावरण पाहायला मिळत आहे . सोशल मीडियावर या दोघांच्या चाहत्यांचा आकडा दिवसेंदिवस वाढतच चालला आहे . अनेकजणांनी तर विराट - अनुष्काच्या नावाला एकत्रितपणे ‘विरुष्का’ असेही संबोधण्यास सुरुवात केली आहे . ख्रिसमस सेलिब्रेशनच्या निमित्ताने उत्तराखंडमध्ये दाखल झालेले विराट - अनुष्का खासगी समारंभात साखरपुडाही करु शकतात अशी चर्चा असल्याचे वृत्त लाईव्ह हिंदुस्तान या संकेतस्थळाने प्रसिद्ध केले होते . दरम्यान , विराट आणि अनुष्का उत्तराखंडमध्ये पोहचल्यानंतर दोघांचेही उत्तराखंडचे मुख्यमंत्री हरिश रावत यांनी ट्विटरवरुन स्वागत केले होते . विमानतळावरून विराट आणि अनुष्का गाडीने हृषिकेशच्या दिशेने गेले . हे दोघेही हृषिकेशपासून १२ किमी अंतरावर असलेल्या नरेंद्रनगर येथील आनंदा हॉटेल येथे थांबल्याचे वृत्त लाइव्ह हिंदुस्तान या संकेतस्थळाने दिले होते . आनंदा हे पंचातारांकित हॉटेल असून ते स्पा आणि मेडिटेशनसाठी प्रसिद्ध आहे . पुढचे काही दिवस विराट - अनुष्का येथेच राहणार असल्याचे समजते . मात्र , हे दोघेही नववर्षाचे स्वागत येथेच करणार की नाही हे अद्याप स्पष्ट झालेले नाही . आनंदा हॉटेलमध्ये त्यांच्यासाठी ख्रिसमस पार्टीचे आयोजनही करण्यात आले होते .


‘वीरे दी वेडिंग’ चित्रपटातून पुन्हा एकदा कलाविश्वात पदार्पण करणारी अभिनेत्री करिना कपूर - खानचा लाडका लेक तैमूर जन्माला आल्यापासून स्टारडम उपभोगत आहे . आपल्या आई - वडीलांप्रमाणेच आता त्यालाही कॅमेराची आणि प्रसारमाध्यमांची सवय झाली असून तो हसतहसत त्यांना सामोरा जातो . त्यामुळे सध्या तो स्टारकिडच्या यादीत अग्रस्थानावर आहे . मात्र तैमूरने जी लोकप्रियता मिळविली आहे त्याच्यापेक्षा कैकपटीने पूर्वी अन्य एका स्टारकिडने लोकप्रियतेचं शिखरं सर केलं होतं . संजय दत्त यांच्या जीवनावर आधारित ‘संजू’ हा चित्रपट २९ जून रोजी प्रदर्शित होत असून संजयच्या जीवनातील एक एक घटना उलगडल्या जात आहेत . त्यातच या लोकप्रिय स्टारकिडच्या नावाचा खुलासा झाला आहे . नर्गिस आणि सुनील दत्त यांचा मुलगा संजय दत्त लहान असताना प्रचंड लोकप्रिय होता . त्याची एक झलक दिसावी यासाठी त्याचे चाहते जीवाचं रान करत असल्याचं समोर आलं आहे . १९६०पर्यंतचा काळ गाजविणारी अभिनेत्री नर्गिस आणि अभिनेता सुनील दत्त ही जोडी त्याकाळी प्रचंड लोकप्रिय होती . त्यामुळे त्यांच्या मुलांनाही लोकप्रियता उपभोगता आली . मात्र या लोकप्रियतेमध्ये संजय दत्तने विशेष नाव मिळविले . त्याकाळी स्टारकिडमध्ये संजयच्या नावाची जोरदार चर्चा होती . इतकंच नाही तर संजूबाबाची एक झलक पाहण्यासाठी त्याचे चाहते जीवाचं रान करताना पाहायला मिळत असतं . संजयच्या या बालपणीच्या आठवणी यासीर उस्मान यांनी एक पुस्तक लिहीली असून त्यामध्ये संजयच्या जीवनातील काही घटना नमूद करण्यात आल्या आहेत . त्यातच संजयच्या बालपणींच्या आठवणींना उजाळाही देण्यात आला आहे . स्टारकिडमध्ये अग्रस्थानावर असलेल्या संजूबाबाचे फोटो अनेक फिल्मी मासिकांच्या मुखपृष्ठावर छापण्यात आले होते . संजूच्या बालपणीतील एक रंजक किस्सा म्हणजे त्याच्या बारशाच्या वेळी संजयचं नाव निश्चित करता यावं यासाठी एका मासिकाने त्यांच्या वाचकांना संजूबाबासाठी नाव सुचविण्याची विनंती केली होती . यानुसार काही वाचकांनी संजयच्या नामकरणासाठी काही नावंही नर्गिस आणि सुनील दत्त यांना सुचविली होती आणि अखेर नर्गिस - सुनील यांच्या लाडक्या लेकाचं नाव संजय असं ठेवण्यात आलं . दरम्यान , त्याकाळी सोशल मिडीयाचा जास्त वापर होत नसल्यामुळे संजय सतत प्रसारमाध्यमांसमोर येऊ शकला नाही . मात्र त्याच्या चाहत्यांमध्ये त्याची प्रचंड क्रेझ होती हे काही किस्स्यांमुळे दिसून आल्याचं सांगण्यात येत आहे .


गेल्या काही दिवसांपासून कास्टिंग काउचचा मुद्दा भडकतोय . श्री रेड्डी या तेलगू अभिनेत्रीने कास्टिंग काउच विरोधात टॉपलेस प्रदर्शन केले होते . . दोन दिवसापुर्वी नृत्यदिग्दर्शिका सरोज खान यांनी कास्टिंग काउचचे समर्थन करणारे वक्तव्य केले होते . . बोल्ड आणि बिनधास्त अभिनेत्री राधिका आपटे हिनेही फिल्म इंडस्ट्रीतील कास्टिंग काउच बद्दलचे सत्य मांडले होते . . . आणि आता राष्ट्रीय पुरस्कार विजेती ' धग ' फेम अभिनेत्री उषा जाधव हीने तिच्यासोबत झालेला कास्टिंग काउच प्रकार उघडकीस आणला आहे . उषा जाधवने खुलासा केला आहे की , इंडस्ट्रीत कास्टिंग काउच म्हणजे सामान्य आहे . मला जर सिनेमासाठी संधी दिली जाईल तर त्याबदल्यात मी समोरच्याला काय देऊ शकते , अशी विचारणाही मला केली गेली . तेव्हा मी त्याला म्हटले की माझ्याकडे पैसे नाहीत . हे ऐकुन तो मला म्हणाला की , ' पैसे नकोय . पण जर प्रोड्यूसर किंवा डायरेक्टरला किंवा दोघांनाही तुझ्यासोबत झोपायचं असेल तर . . . ' हे सगळं बोलताना त्या एजंटने मला घाणेरडा स्पर्शही केला . उषाला सिनेमात काम करायचे होते म्हणून ती घरून पळून मुंबईत आली होती . मुंबईत एका कास्टिंग एजंट कडून तिचे लैगिंक शोषण झाल्याचे ती सांगते . आपण एका क्लिकवर ताजे अपडेट्स आपल्या मोबाईलमध्येही मिळवू शकता .


जिम्नॅस्टिक्समध्ये ऑलिम्पिक प्रवाहापासून भारत खूपच दूर राहिला आहे . या प्रतिष्ठेच्या स्पर्धेचे तिकीट निश्चित केलेली दीपा कर्माकरकडे भारतास या खेळात पहिले ऑलिम्पिक पदक मिळविण्याची क्षमता आहे , असे आंतरराष्ट्रीय जिम्नॅस्टिक्स पंच व प्रशिक्षक सविता जोशी - मराठे यांनी सांगितले . २०१०च्या आशियाई क्रीडा स्पर्धेपूर्वी झालेल्या राष्ट्रीय शिबिरात मराठे यांनी दीपाला मार्गदर्शन केले होते . फ्लोअर एक्झरसाइज , व्हॉल्ट आदी प्रकारांबाबत मराठे यांनी दीपाला मौलिक सूचना दिल्या होत्या . त्रिपुराच्या दीपाने नुकत्याच झालेल्या ऑलिम्पिक पात्रता स्पर्धेद्वारे ऑलिम्पिक प्रवेश निश्चित केला आहे . रिओ येथे ऑगस्टमध्ये होणाऱ्या ऑलिम्पिकमधील व्हॉल्ट या क्रीडाप्रकारात पदक मिळविण्याची तिला संधी आहे . ग्लासगो येथे झालेल्या राष्ट्रकुल क्रीडा स्पर्धेत तिने कांस्यपदक मिळवीत कौतुकास्पद कामगिरी केली होती . आशियाई क्रीडा स्पर्धेत तिने चीनच्या स्पर्धकांना झुंज देत चौथे स्थान मिळविले होते . महाराष्ट्रीय मंडळात प्रशिक्षक म्हणून काम करणाऱ्या मराठे यांनी १९८२ मध्ये नवी दिल्ली येथे झालेल्या आशियाई क्रीडा स्पर्धेत भारताचे प्रतिनिधित्व केले होते . त्या वेळी त्यांच्यासमवेत असलेला भारताचाच खेळाडू बिश्वेश्वर नंदी हे दीपाचे प्रशिक्षक आहेत . दीपाकडे असलेल्या क्षमतेविषयी मराठे म्हणाल्या , ‘ती जिम्नॅस्टिक्सकरिता झपाटलेली व जिद्दी खेळाडू आहे . बावीस वर्षीय दीपाने गेल्या चारपाच वर्षांमध्ये आपल्या कामगिरीत खूप सुधारणा केल्या आहेत . नंदी यांच्या मार्गदर्शनाखाली तिने अवघड कौशल्ये आत्मसात केली आहेत . व्हॉल्टमध्ये दीपाची सध्याची कामगिरी ऑलिम्पिकमध्ये पदकाइतकी कामगिरी आहे . दीपाला भारतीय क्रीडा प्राधिकरण व लक्ष्य फाउंडेशन यांचे सहकार्य लाभले आहे . ऑलिम्पिकसाठी अजून बराच कालावधी आहे . या कालावधीत तिला परदेशी प्रशिक्षकांचे मार्गदर्शन किंवा परदेशातील स्पर्धेत भाग घेण्याची संधी मिळाली , तर ती ऑलिम्पिक पदक खेचून आणू शकेल . ’ संघटनांतील मतभेदामुळे दीपा आंतरराष्ट्रीय सुवर्णपदकांपासून दूर आपल्या देशात सध्या राष्ट्रीय स्तरावर दोन संघटना कार्यरत आहेत . त्यांच्यामधील मतभेदांमुळे दीपासह भारतीय खेळाडूंना जागतिक स्तरावरील स्पर्धेत भाग घेता आला नाही . अन्यथा दीपाच्या नावावर जागतिक स्तरावरील दोन सुवर्णपदकांची भर झाली असती . गेली दोन वर्षे राष्ट्रीय स्पर्धाच झालेली नाही . जागतिक दर्जाच्या अद्ययावत सुविधांचा आपल्याकडे अभाव आहे , असे असतानाही दीपा हिने ऑलिम्पिक प्रवेश करीत या खेळास सन्मानाचे स्थान मिळवून दिले आहे , असेही मराठे यांनी सांगितले . स्वतंत्र प्रशिक्षकांची गरज ; पायाभूत सुविधा नाहीत परदेशांच्या तुलनेत आपल्या देशात जिम्नॅस्टिक्सच्या विकासाकरिता योग्य नियोजन नाही . पायाभूत सुविधा नाहीत . मुलींना कधीही परदेशी प्रशिक्षकांचे मार्गदर्शन मिळालेले नाही . परदेशी खेळाडूंना अनेक आंतरराष्ट्रीय स्पर्धामध्ये भाग घेण्याची संधी मिळते . आपल्या खेळाडूंना अशा संधी क्वचितच मिळतात . फ्लोअर एक्झरसाइजकरिता स्वतंत्र प्रशिक्षकांची आवश्यकता असते . दुर्दैवाने आपल्या खेळाडूंकरिता असे प्रशिक्षक नाहीत . तरीही दीपा कर्माकर , आशिषकुमार यांच्यासारख्या नैपुण्यवान खेळाडूंनी आंतरराष्ट्रीय स्तरावर भारतास नावलौकिक मिळवून दिला आहे , असे मराठे म्हणाल्या .


डेहराडून : भारतीय क्रिकेट संघाचा कर्णधार विराट कोहली व अभिनेत्रा अनुष्का शर्मा यांच्या मैत्रीबद्दल सर्वत्र चर्चा होत असते . आता त्यांचा साखरपुडा झाल्याची जोरदार चर्चा सोशल मीडियावर सुरू झाली आहे . विराट व अनुष्का हे दोघे एकमेकांच्या प्रेमात असल्याचे दाखले वेळोवेळी मिळाले आहे . प्रत्येक महत्त्वाच्या क्रिकेट सामन्याला अनुष्का आवर्जून उपस्थित राहते . दोघांच्या व्यग्र कार्यक्रमातून वेळ काढून ते भेटत असतात . आताही नवीन वर्षाचे स्वागत करण्यासाठी ते दोघे डेहराडूनला पोचले आहेत . पण दोघे येथील अलिशान हॉटेलमध्ये एकत्र येण्यास हे एकच कारण नाही . या दोघांनी विवाहबंधनात अडकण्याचे ठरविले असून अगदी गुप्त पद्धतीने त्यांचा साखरपुडाही झाल्याची चर्चा आहे . त्यांना शुभेच्छा देण्यासाठी खुद्द अमिताभ बच्चन कुटुंबीयांसह उपस्थित होते . तसेच उद्योगपती अनिल अंबानी व त्यांची पत्नी टीना हेही कार्यक्रमात सहभागी झाले होते . डेहराडून विमानतळावर पोचल्याची अमिताभ , जया बच्चन व अनिल अंबानी यांची छायाचित्रेही सोशल मीडियावर व्हायरल झाली आहेत .


मोबाईल मार्केटमध्ये एकेकाळी अधिराज्य गाजवणारी नोकिया कंपनी पुन्हा नव्या जोमात स्पर्धेत उतरली आहे . गेल्या महिन्यात झालेल्या मोबाईल वर्ल्ड काँग्रेसमध्ये नोकियाने आपल्या नव्या फोन्सचे अनावरण केले . आता नोकियाचे ‘नोकिया १५०’ आणि नोकिया ड्युअल सिम हे दोन्ही हँडसेट भारतात विक्रिसाठी उपलब्ध झाले आहेत . गॅझेट ३६० च्या माहितीनुसार हे दोन्ही हँडसेट फ्लिपकार्ट आणि अॅमेझॉन या दोन्ही साईटवर विक्रीसाठी उपलब्ध होणार आहेत . यातल्या ड्युएल सिमची किंमत २०५९ च्या आसपास असल्याचे म्हटले जात आहे . या फोनचे वैशिष्ट्य म्हणजे पॉलीकार्बोनेटपासून तयार केलेली या फोनची बॉडी असणार आहे , त्यामुळे जरी या फोनला ओरखडे पडले तरी त्याचा रंग निघणार नाही असा दावा करण्यात आला आहे . २ . ४ इंचाचा डिस्ल्पे , २५ दिवसांची सँडबाय बॅटरी , एफएम , MP3 प्लेअर , स्नेक गेम , व्हीजिए कॅमेरा असे याचे वैशिष्ट्ये असणार आहे . नोकियाने आपले अँड्राईड फोन आधीच चीनमध्ये लाँच केले आहेत . नोकियाची अँड्राईड सिरिज जूनच्या आसपास भारतात लाँच होणार असल्याचे म्हटलं जातंय .


हिंदी चित्रपटसृष्टीतील दिग्गज अभिनेते ओम पुरी यांनी ६ जानेवारी रोजी शेवटचा श्वास घेतला . या दिग्गज अभिनेत्याच्या निधनामुळे निर्माण झालेली पोकळी भरून काढणे कोणत्याच अभिनेत्याला शक्य नाही . त्यांची उपस्थिती आता फक्त त्यांच्या कामाच्या माध्यमातून जीवंत राहिली आहे . ते असे एक रत्न होते , जे आता फक्त सिनेमाघरांत जाऊन पाहता येईल . त्यांचा शेवटचा चित्रपट असलेला ‘मि . कबाडी’ येत्या ८ सप्टेंबरला सर्वत्र प्रदर्शित होईल . वाचा : किकूची सूचक किक ! , राम रहिम सिंगला शिक्षा दिल्यावर ‘एमएसजी’रहित चायनीजचा आस्वाद… ओम पुरी यांची पहिली पत्नी सीमा कपूर यांचे लेखन आणि दिग्दर्शन असलेला ‘मि . कबाडी’ एक व्यंगपूर्ण कॉमेडी आहे . जेव्हा ‘कबाडीवाला’ श्रीमंत होतो तेव्हा तो कसा आपल्या पैशाचा देखावा करतो आणि अन्य करोडपती सारखा राहतो . तसेच , तो कशाप्रकारे आपल्या उद्योगाचा विस्तार करतो हे या चित्रपटात दाखवण्यात आलेय . वाचा : अक्षयचा ‘हा’ चित्रपट असेल २०१८ मधील सर्वात मोठा ‘ब्लॉकबस्टर’ ओम पुरींव्यतिरीक्त अन्नू कपूर , विनय पाठक , सारिका , सतीश कौशिक , बिजेंद्र काला , कशिश वोरा , उल्का गुप्ता , राजवीर सिंग यांच्याही चित्रपटात भूमिका आहेत . या चित्रपटासाठी सतीश कौशिक यांनी ओम पुरींच्या अर्ध्या भागाच्या डबिंगचे काम पूर्ण केले आहे .


व्हॉटसअॅप हे अॅप्लिकेशन सध्या लोकांसाठी अनिवार्य गरज बनली आहे . फोटो किंवा फाईल पाठवणं , लोकेशन शेअर करणं , फोन किंवा व्हिडिओ कॉलिंग करणं अशा अनेक गोष्टी व्हॉट्सअॅपमुळे सहज शक्य झाल्यात . व्हॉट्सअॅप लोकांच्या गरजा लक्षात घेऊन दिवसेंदिवस वेगवेगळ्या फीचरचा समावेश करत आहे . आता युजर्सची सर्वात मोठी गरज लक्षात घेऊन व्हॉट्स अपनं आणखी एक फीचर आणलं आहे . या फीचरमुळे जर एखाद्या युजरने आपला नंबर बदलला तर त्याची माहिती त्याच्या कॉन्टॅक्ट लिस्टमधल्या इतर युजर्सनादेखील मिळणार आहे . फोन नंबर बदलला की युजर्स नवीन नंबरवरून व्हॉट्स अॅप सुरू करतात . आता आपला नवीन नंबर प्रत्येकाकडेच असतो असं नाही , तेव्हा प्रत्येकला वैयक्तिक मेसेज करून सांगावं लागतं . युजर्सची ही अडचण लक्षात घेऊन व्हॉट्सअॅपने नवीन फीचर आणलं आहे त्यानुसार जर युजरने नंबर बदलला तर त्याचे नोटीफिकेश त्यांच्या कॉन्टॅक्ट लिस्टमधल्या प्रत्येक व्यक्तीला जाणार आहे . त्यामुळे प्रत्येकाला वैयक्तिक मेसेज करून माहिती देण्याचे युजरचे श्रम वाचणार आहेत . आपल्या बदललेल्या नंबरची माहिती कोणाला द्यायची की किंवा कोणाला नाही , हेदेखील युजर ठरवू शकतो . नुकतंच व्हॉट्स अॅपने भारतीयांसाठी लाईव्ह लोकेशन शेअरचं फीचर आणलं होतं . त्यामुळे युजर्सना आपलं लाईव्ह लोकेशन शेअर करता येणार आहे . युजर्सच्या सुरक्षेसाठी याचा अधिक फायदा होईल असंही म्हटलं जातं आहे .


आपला देश हा पुरुषप्रधान देश असूनही आता प्रत्येक क्षेत्रात महिला आगेकूच करताना दिसत आहे . कठीणातील कठीण कामात महिलावर्ग उतरून त्यांचे कर्तृत्व जगासमोर दाखवताना दिसत आहेत . खरं तर महिलांबद्दल बोलण्यासाठी किंवा लिहिण्यासाठी केवळ जागतिक महिला दिनाची गरज नसावी . वैमानिक , पोलिस , डॉक्टर , इंजिनीअर , सुरक्षा रक्षक , सैनिक , रायडर , अग्निशामक अधिकारी , राजकारणी , बिझनेस अशा अनेक क्षेत्रांत आज महिला धडाडीने पुढे येताना दिसत आहेत . कॉर्पोरेट क्षेत्रही याला अपवाद नाही . कॉर्पोरेट क्षेत्रात महिलांची आघाडी विशेष उल्लेखनीय आहे . रिअल इस्टेट क्षेत्र म्हटलं तर या क्षेत्रात पुरुषांचंच वर्चस्व अधिक असं म्हणणारे खूप आहेत , पण याच संकल्पनेला मोडून काढत आता महिलांनी रिअल इस्टेट जगात प्रवेश घेतला आहे . जागतिक महिला दिनानिमित्त रिअल इस्टेट आणि कॉर्पोरेट जगामध्ये प्रगतीच्या शिखरावर पोहोचलेल्या महिलांचा घेतलेला हा आढावा . . रिअल इस्टेट पाहायला गेलं तर खूप खोल आणि अभ्यास करण्याजोगा विषय आहे . पण हा खूप किचकट विषय असल्यामुळे या क्षेत्रामध्ये खूप कमी लोक वळलेले दिसतात . पुरुषांना अशा क्षेत्रात जास्त रस असतो आणि किचकट कामामुळे फक्त पुरुष या क्षेत्रात काम करू शकतात असा समज आहे . पण याच संकल्पनेला मोडीत काढत रिअल इस्टेटमध्ये आपलं स्थान मानाने निर्माण करणारी महिला मंजु याज्ञिक . नरेड्को सारख्या राष्ट्रीय स्तरावरील रिअल इस्टेटच्या संस्थेमध्ये मंजु याज्ञिक या महाराष्ट्राच्या उपाध्यक्षा म्हणून कार्यरत आहेत . नरेड्कोसह ‘नाहर ग्रुप’च्या देखील त्या उपाध्यक्षा आहेत . कुरुक्षेत्र विद्यापीठातून पदवी उत्तीर्ण झाल्यावर मंजु यांनी आव्हानात्मक क्षेत्र निवडण्याचा निर्णय घेतला व त्यांनी नाहर ग्रुप जॉईन केला . इथे त्यांचा रिअल इस्टेटमधील प्रवास सुरू झाला . एवढेच नव्हे , तर नॅशनल रिअल इस्टेट डेव्हलपमेंट काऊन्सिलच्या उपाध्यक्षा म्हणूनही काम पाहतात . नुकताच मंजु यांना रिअल इस्टेट व बांधकाम क्षेत्रातील कामगिरीसाठी महिला सुपर अचिव्हर हा पुरस्कार देखील प्रदान करण्यात आला आहे . रिअल इस्टेट जितकं कठीण आहे त्याचा आभासदेखील तितकाच आव्हानात्मक ! पण ज्या मुलांना रिअल इस्टेट मध्ये आपलं भविष्य उज्ज्वल करायचं असेल त्यासाठी रेमी ( रिअल इस्टेट मॅनेजमेंट इन्स्टिटयूड ) सारखी शैक्षणिक संस्था पुढे आली . या संस्थेला यशस्वीपणे पुढे नेणारीसुद्धा एक महिलाच आहे . शुभिका बिल्खा या तरुणीने रेमी मध्ये शिकणारा प्रत्येक विद्यार्थी हा रियल इस्टेट मॅनेजमेंट मध्ये सम्यक ज्ञान घेऊनच बाहेर पडेल याची खात्री दिली . शुभिका बिल्खा रेमीची बिझनेस हेड असून त्यांनी तंत्रज्ञान आणि शिक्षण क्षेत्रात मोठ्या प्रमाणात काम केलेलं असून याआधी स्वतः दोन कॉर्पोरेट कंपन्या देखील स्थापित केल्या आहेत . सामान्य लोकांना बाहेरून फॅशन इंडस्ट्री खूप चकमकीत आणि रंगीत दिसते . पण त्या मागे केलेल्या मेहनतीची माहिती सहसा कोणाला नसते . सध्या चर्चेत असलेली वेबसाईट ‘स्टाईलक्रॅकर’ खासकरून तरुणींमध्ये प्रसिद्ध आहे . मात्र या अनोख्या वेबसाईटमागे अर्चना वालावलकर या मराठमोळ्या महिलेचा हात आहे . अर्चना यांनी ऑनलाइन शॉपिंगला एक वेगळा चेहरा दिला आहे . अर्चनाने आलिया भट्ट , दीपिका पदुकोण , कतरीना कैफसारख्या अनेक सुप्रसिद्ध अभिनेत्रींचे स्टायलिंग करता करता ‘स्टाईलक्रॅकर’ची निर्मिती केली आणि सर्वात महत्वाची गोष्ट म्हणजे अभिनेत्री आलिया भट्टनेदेखील तिच्या मेहनतीचे कौतुक करत स्टाईलक्रॅकरमध्ये गुंतवणुकही केली . बऱ्याच लोकांची अशी धारणा झालेली आहे की कॉर्पोरेट आणि बिझनेस क्षेत्रामध्ये फक्त पुरुष कार्यरत राहू शकतात . कारण त्यांना घराची जबाबदारी , घरातील कामं , मुलाबाळांचा सांभाळ या गोष्टींकडे लक्ष देण्याची गरज नसते किंबहुना त्यासाठी घरातील स्त्री एकमेव उपाय असते . मात्र गेल्या कित्येक वर्षांपासून महिला आपल्या चौकटीबाहेर जात विविध क्षेत्रात उत्तम कामगिरी करून दाखवली आहे . मात्र पुरूषप्रधान संस्कृतीला आव्हान देत आजच्या युगात महिला त्यांच्या विरोधकांना आपल्या कर्तृत्वाने सडेतोड उत्तर देत आहेत .


चौथ्या हंगामासाठी नव्या संघासाठी निवेदने मागावली अल्प कालावधीत भारतीय फुटबॉल क्षेत्राला आयाम देणाऱ्या इंडियन सुपर लीगच्या ( आयएसएल ) चौथ्या हंगामात नवा संघ समाविष्ट होण्याची शक्यता निर्माण झाली आहे . या वर्षांअखेरीस आयोजित करण्यात येणाऱ्या आयएसएलच्या चौथ्या मोसमात नवीन संघासाठी निवेदन मागवण्यात आले आहेत . आयएसएल आयोजकांच्या या निर्णयामुळे आय - लीग आणि आयएसएल यांच्या विलीनीकरणाच्या प्रयत्नांवर प्रश्नचिन्ह निर्माण झाले आहेत . आयएसएलचे आयोजन करणाऱ्या फुटबॉल स्पोर्ट्स डेव्हलपमेंट लिमिटेडने ( एफएसडीएल ) २०१७ - १८च्या मोसमापासून संघ संख्या वाढवण्याचा निर्णय घेतला आहे . १२ ते २४ मे या कालावधीत हे निवेदन स्वीकारण्यात येणार आहेत . नव्या संघासाठी अहमदाबाद , बेंगळूरु , कटक , दुर्गापूर , हैदराबाद , जमशेदपूर , कोलकाता , रांची , सिलिगुडी आणि थिरुवनंतपुरम या दहा शहरांकडून निवेदन मागवण्यात आले आहेत . या दहापैकी १ किंवा ३ विजयी शहरांना आयएसएलच्या पुढील मोसमात खेळण्याची संधी मिळणार आहे . यामधून जर कोलकाता शहराची निवड झाल्यास त्या नवीन संघाला पुढील दोन वष्रे कोलकाता बाहेर घरचे सामने खेळावे लागणार असल्याचे , आयोजकांनी स्पष्ट केले .


आषाढी एकादशीच्या निमित्ताने पंढरपुरात भक्तीचा सागर लोटला असून , सर्वत्र वातावरणात विठुनामाचाच गजर सुरु आहे . या खास दिवसाच्या निमित्ताने अनेक मैलांचा पायी प्रवास करुन जाणाऱ्या वारकऱ्यांच्या मानातही आपल्या देवाला भेटल्याचा आनंद आहे , तर त्या सावळ्या विठ्ठलाचं रुप पाहून कित्येकांचे डोळे पाणावले आहेत . अशा या सर्व वातावरणात अभिनेता रितेश देशमुख यानेही सर्वांना एक खास भेट दिली आहे . रितेशने त्याच्या आगामी ‘माऊली’ या चित्रपटाचा पोस्टर प्रेक्षकांच्या भेटीला आणला आहे . आषाढी एकादशीच्या शुभेच्छा दिल्यानंतर पुढच्याच ट्विटमधून त्याने हा पोस्टर सर्वांच्या भेटीला आणला . या पोस्टरमधून कोणत्याच कलाकाराचा चेहरा स्पष्टपणे दिसत नसला तरीही ‘माऊली’ या नावाला साजेसा हा असाच पोस्टर आहे . ज्यामध्ये एका व्यक्तीची सावली स्पष्टपणे दिसत असून , त्या सावलीचा आकार हा ‘कटेवरी कर’ असणाऱ्या विठुमाऊलीप्रमाणेच दिसत आहे . पोस्टवर चित्रपटाचं नावही अगदी कलात्मकपणे छापण्यात आलं असून , कपाळावर लावण्यात येणाऱ्या नामाचं प्रतिबिंबही त्यात पाहता येत आहे . जाणून घ्या आषाढी एकादशीचे महत्त्व २१ डिसेंबरला रितेशचा हा चित्रपट प्रदर्शित होणात असून , आदित्य सरपोतदारने त्याच्या दिग्दर्शनाची धुरा सांभाळली आहे . ‘मुंबई फिल्म कंपनी’ आणि ‘हिंदुस्तान टॉकीज’च्या निर्मितीअंतर्गत साकारल्या जाणाऱ्या या चित्रपटाच्या संगीत दिग्दर्शनाची जबाबदारी अजय - अतुल या जोडीने घेतली आहे . त्यामुळे माऊलीच्या निमित्ताने पुन्हा एकदा त्यांच्या संगीताने आसमंत दुमदुमणार असं म्हणणं वावगं ठरणार नाही .